Kutubxona - Erkin Vohidov. Oltin devor (komediya) / Kiril\nSiz shu sahifadasiz: Erkin Vohidov. Oltin devor (komediya) / Kiril\nМуаллиф Эркин Воҳидов\nАсар номи Олтин девор (комедия)\n- Эркин Воҳидов\n2.1 Биринчи манзара\n2.2 Иккинчи манзара\n3.1 Биринчи манзара\n3.2 Иккинчи манзара\n4.1 Биринчи манзара\n4.2 Иккинчи манзара\nОлтин девор (комедия)\n(Уч пардали комедия)\nСаҳнага чиройли кийинган келишган бир йигит чиқади. У Қиличбек.\nҚиличбек — Ассалому алайкум. Бугунги даврани олиб бориш менга топширилган. Кечамиз ҳали узок. Даврада ҳаммага навбат тегади. Хонандаларимиз созни созлагунча мен сизларга бир ҳикоя айтиб бермоқчиман.\nБу воқеа яқин кунларда Тақа маҳалласида бўлган. Уша одамлар ҳозир ҳам бор. Мана улар: Мўмин! (Қоровул ҳуш-таги овози келади ва милтиқ осган, фонус кўтарган Мўмин киради.) Ёши олтмишларда бўлса керак. Эски шаҳардаги дўконга қоровул.\nМўмин — Ким у бемаҳалда юрган? (Қиличбекка) Э-ҳа, сизмидингиз! Ассалому алайкум. Қани, юринг, чой қилиб бераман, қовун сўяман... (Ҳуштагини чалиб чиқиб кетади.)\nҚиличбек — Абдусалом. Унинг қирқ йиллик кадрдони. Ўзи ямоқчи. Мўминнинг айтишича, ундан беш ёш кичик, ўзининг айтишича, етти ёш катта.\nАбдусалом — (Қиличбекка) Акаси жонидан, менинг гапимга ишонаверинг. У бекор айтибди.\nҚиличбек — Бошим кал, кўнглим нозик, деган гап, асли, шу киши тўғрисида айтилган. (Абдусалом чиқади. Хуриниса киради.) Хуриниса. Мўминнинг хотини. Уни бекитиқча кинначилик қилади, деганлар бекор айтибди. Бу бир-иккита кўролмаганлар таркатган гап.\nХуриниса — А? Нима? Ҳа, майли, майли. (Чиқади. Дилоромнинг «Нодир» деб чақирган овози келади, сўнг ўзи киради.)\nҚиличбек — Дилором. Абдусаломнинг қизи. Ўтмиш-да бир шоир айтгандай: чиқди гулгун кийибон, бўлди киёмат, ҳай-ҳай! Ана ҳусну ана қадду ана комат, ҳай-ҳай!\nДилором — Нодир, бу ёққа! (Чиқади. Нодир киради.)\nҚиличбек — Нодир. Мўминнинг ўғли. Уша қадду қомат ишқида шоирлик дардига гирифтор бўлган бир бечора.\nНодир — «У бир Дилором!» (Чиқади. Зуҳра кира-ди.)\nҚиличбек — Зуҳра. Мўминнинг кизи. Бу шайтон кизда жуда гап кўп. (Зуҳра қаҳ-қаҳ уриб, чиқади. Мат-лаб киради.) Матлаб. Бу йигитнинг Зуҳрада илинжи бор. У ҳозир Арабистондаги бир қурилишда инженер. У араб тилида болохонадор қилиб сўкса, бизнинг баъзи чала муллалар, оят ўқияпти деб кўзларига ёш олишади.\nМатлаб — Соғиндим, ёруғ юлдузим. Қани билсанг эдинг, олис юртларда Сенга интилганим, зор бўлганларим...\n(Чиқади. Саидмалик киради.)\nҚиличбек — Саидмалик. Бир вақтлар Дарвозада заргарлик дўкони бор эди. Ҳозир хўжалик ишлари бўйича муовин бўлиб ишлайди. Лекин камтарлик юзасидан пиёда юради. (Саидмалик чиқади. Шафоат киради.) Шафоат. Мабодо бозорда юрганингизда чап юзида йўлпашшадек холи бор жувон ёнингизда келиб: «Ассалому алайкум, мулла ака, сизга нима керак?» деб сўраганми? У Саидмалик заргарнинг иккинчи хотини бўлади.\nШафоат — Учта узугимни зўрға пулладим. Бугун бозор касод. Ҳой, хўжайин, тўхтанг, қаёқка? (Чиқади. Доктор киради.)\nҚиличбек — Доктор. Бу одамни аслида доктор деса ҳам бўлади, демаса ҳам...\nДоктор — Қаерингиз оғрияпти, ука?\nҚиличбек — Мен касал эмасман.\nДоктор — Кечирасиз, ука, вазифамиз. (Чиқади.)\nҚиличбек — Доктор дегандан демаган маъқул, чунки доктор сира бунақа бўлмайди.\nОқсокол. Собик мактаб директори. Ҳозир пенсионер. Маҳалла оксоколи. (Оқсоқолга) Ассалому алайкум (Халққа) Бугунги даврани ас;ида шу киши олиб боришлари керак эди. Лекин оқсоқолимиз қозонни бировга ишонмайдилар.\nОксоқол — Ҳай-ҳай. Одам деган шунақа жойда ҳам ҳазиллашадими. Э, қўйинг-э! (Чиқади.)\nҚиличбек — Қиличбек. Бу каминаи камтаринлари. Ҳалиги Саидмалик заргарга шогирдман. Аслида... Ҳа, майли, мен ўзимни охирида таништираман.\nВоқеа мана бундай бўлди...\nБаҳайбат бир дарахт. Унинг чап тарафида 101-рақамли эшик, ўнг тарафида 103-рақамли турли-туман яшик тахталаридан ишланган эшик. 101-уйда ямоқчи Абдусалом, 103-уйда эса қоровул Мўмин истиқомат қилади. Мўмин фиғони фалакка чиқиб Абдусалом ошнасиникидан чиқиб келади.\nМўмин — Сичқон сиғмас инига, ғалвир боғлар думига. Э, кўрпангга қараб оёқ узат-да, хумпар. Ўзинг битта сўзанига суянган ямоқчисан-у, дағдағанг оламни бузади. Яна нима дейди, денг: 4 қоп ун, 2 қоп гуруч, 2 кўй, битта новвос, беш бош-оёқ сарпо, яна канча пул... Ў-ҳў, Танти-бойвачча бўлиб кет-э! Қирқ йиллик қиёматли қўшним бўлиб ҳали ҳам сени билмаган эканман.\nАбдусалом — Ў, мен тўй қилмоқчиман, тўйчиқ эмас. Эл-юртнинг ошини еган одамман. Ўзим камбағал бўлсам ҳам, ҳимматим баланд, акаси.\nМўмин — Ҳа, энди, дўстим, ҳол-аҳволим ўзингга маълум. Нима қиласан мени қийнаб? Мен ахир Саидмалик заргар эмасманки, бунақа нарсаларга кучим етса. Беҳуда зўрлик умуртқани синдиради деган гап бор.\nАбдусалом — Ҳа, умуртқангни эҳтиёт қил, керак бўлади. Бу дунёда орттирган нарсаларингни нариги дунёга оркалаб кетасан.\nМўмин — Қоровулда давлат нима қилади, дўстим.\nАбдусалом — Ҳў, қоровул бўлсангиз нима, каттакон бир дўконнинг коровулисиз. Чайқов бозори ҳам шундоқ ёнбошингизда. Нима қиласан ўзингни гўлликка солиб?\nМўмин — Нима, мени юлғич, текинхўр демоқчимисан?\nЛодусалом — Бўлди, гап тамом.\nМўмин — Кел энди, оғайни, кўлни оч, фотиҳа қилайлик.\nАбдусалом — Йўқ. йўқ. Менинг қизим Москов деган шаҳарга бориб доктор бўлиб кайтган. Ҳа, ҳар ойда юз сўлкавойни қўйнингизга жарақлатиб солади.\nМўмин — Ҳа, бизни ўғлимиз-чи, Нодиржон, мухбир бўлиб шеър ёзади. Даста-даста китоблари чиқади.\nАбдусалом — Менга хўроз бўлсин, тухум қилсин. Оладиганидан гапир.\nМўмин — Оладигани, ҳар қалай, ямоқчиникидан кам бўлмаса керак.\nАбдусалом — Куёвтўранинг топганлари ямоқчиникидан кам бўлмайдиган бўлса, мухбир дегани ҳам ямоқчидек бир гап экан-да.\nМўмин — (ялиниб) Келинг энди, фотиҳа қилайлик, қўша қаришсин.\nАбдусалом — Ҳалиги шартларга кўнсангиз кўндингиз, бўлмаса, сиз қиз сўраганингиз йўқ, мен сизга хўп деганим йўқ. Ёпуғлик қозон ёпуғлик. Гап тамом, вассалом.\nМўмин — Шундайми?\nАбдусалом — Шундай.\nМўмин — Бўлмайдими?\nАбдусалом — Бўлмайди.\nМўмин — Ҳе, мен ямоқчининг қизига зор эмасман. Менинг ўғлимга кимлар қизини бермайди?\nАбдусалом — Ҳе, қоровул! Менинг қизимга магазин мудирларидан совчилар келяпти, ҳа!\nМўмин — Барибир, кўнасан, кўнмай қаёққа борардинг.\nАбдусалом — Ҳе, бор, тошингни тер.\n(Уйига кириб кетади.)\nИкки қадрдон ўртасидаги можарони девор орқасидан эшитиб турган Хуриниса кафтгир кўтариб эрининг олдига чиқади.\nХуриниса — Нима деди?\nМўмин — Уф, йўқ деяпти.\nХуриниса — Ҳой, дадаси, қизишманг. Мол эгаси оғзига сиққанини сўрайди, савдони ҳар идор пишитади. Етиғи билан гапирсангиз Абдусалом ака ҳам тушунади. У ҳам одам\nМўмин — Одам эмас.\nХуриниса — Нима?\nМўмин — Одам эмас, деяпман, гаранг! Одам бўлганда шу ишни қилармиди?\nХуриниса — Қани, ўтиринг-чи. Ухшатмай учратмас деб шуни айтадилар. Иккаласи ҳам бир-биридан тажанг, бир-биридан қайсар. Ким айтади сизларни қирқ йиллик кадрдонлар деб. Бундоқ танангизга ўйланг, дадаси. Ўғлингиз, Дилоромдан бошқасига қарамайман, деса. Дилором ҳам Нодирни кўрганда кўзини сузиб турса, сизларнинг жанжалларингиз каёкка борарди? Худо кўрсатмасин, иккаласи топишиб бирор юртга кетиб қолишса, унда нима бўлади? Ёлғизгина ўғлим-а! (Йиелайди.)\nМўмин — Э, бас қил. Ҳеч қаёққа кетиб қолмайди.\nХуриниса — А?\nМўмин — Ҳеч қаёққа кетмайди, деяпман.\nХуриниса — Шунака қилаверсангизлар, кетиб ҳам колишади. Билиб кўйинг, бир кори ҳол бўлса, икки кўлим умрбод ёқангизда.\nМўмин — Ҳе, бор, бор-ей, ишингни қил, эркакларнинг ишига аралашма!\nХуриниса — Э, жиндаккина жони бору туришини қаранг! Даст кўтариб дарахтнинг устига ўтқазиб қўяман, додингизни худога айтасиз!\nМўмин — Буниси дағдаға қилиб турса, униси тушун-маса, ўртада мен нима қилишим керак? Уф-ф! Нима қилдим-а! Бошим қотди-ку. Бир ҳисобда бу гарангнинг ҳам гапида жон бор. Икки ёш бир-бири билан топишиб кетса, биз карилар ким деган одам бўламиз-а? Йўк, яна гапла-шиб кўрмасам бўлмайди. (Девор ёнига келади.) Абдусалом! Ҳў, мулла Абдусалом.\nАбдусалом — (ичкаридан) Абдусалом йўқ.\nМўмин — Э, дўстим, бу ёкқа чикинг энди. Гап бор.\nАбдусало м — Ишим кўп, вақтим йўқ.\nМўмин — Чиқақолинг энди. Каллага бир фикр келиб қолди.\nАбдусалом — Бедананинг тухумидай каллангизга нима фикр келиб колди?\nМўмин — Бир фикр келди-да! Бу ёққа чиқинг. Майли, мен кўндим.\nАбдусалом — Ҳа, бу бошқа гап. Кўнмай каёкка борардинг. (Чиқади.)\nМўмин — Бўпти. Қани, ўтиринг-чи, куда. Майли, сиз айтганингизча бўла қолсин. Лекин...\nАбдусалом — Нима лекин? Яна нима гап?\nМўмин — Шошманг, шошманг. Гап бундай. Иккаламизнинг ҳам ҳолимиз бир-биримизга маълум. Тўйни бир жойда қилсак.\nАбдусалом — Тўй бир жойда бўладими?\nМўмин — Эшигимиз ёнма-ён бўлса, меҳмонлар у эшикдан кириб, бу эшикдан чиқиб юрадими? Тўй бир жойда бўлса, ҳам йиғинчоқ, ҳам тартибли, ҳам арзонроқ тушармиди, дейман-да.\nАбдусалом — Тўй сизникида бўладими?\nМўмин — Ҳа-да.\nАбдусалом — Мен ёру биродарим, қариндош-уруғларимни сизникига таклиф қиламанми?\nМўмин — Шундай бўлади-да.\nАбдусалом — Ўчоқ, қозон-товоқ, тугун-терсак бизникида бўладими?\nМўмин — Майли.\nАбдусалом — Майли, дейди-я! Омин, оллоҳу акбар! (Туради.)\nМўмин — Э, қаёққа?\nАбдусалом — Бор-бор-эй! Тўй бу кишиникида бўлар эмиш. Сизникида тўй қилиб бўладими? Олқиндидай ҳовлингиз бор. Тўй бўлса, мана, меникида бўлади.\nМўмин — Ҳали сизнинг ҳовлингиз катта бўлдими? Тўртта одам кирса, бешинчиси лайлакка ўхшаб бир оёғини кўтариб туриши керак. Тўй бизникида бўлади. Нима қилса ҳам, ўғил уйлантиряпман.\nАбдусалом — Мен ёлғиз қизимни чиқармоқчиман. Тўй бўладиган бўлса, мана, меникида бўлади.\nМўмин — Бўлмаса мана бундай қиламиз, дўстим. Ўртадаги бир парда деворни бузамиз, ҳовлини катта қиламиз. Тўйни бир жойда ўтказамиз. Бўлдими?\nАбдусалом — Йўқ, ҳар бир инсонга бир уй, бир гўр, деганлар машойихлар.\nМўмин — Машойихлар айтган бўлса эски замонда айтган, ҳозир янги замон.\nАбдусалом — Ҳикматнинг эски-янгиси бўлмайди, ошнам.\nМўмин — Бугун бўлмаса эрта, эрта бўлмаса индин уй-жойинг бузилади. Нима қиласан эски ҳовлига ёпишиб. Бульдозер тумшуғини тираб турибди-ку!\nАбдусалом — Ўша бульдозерингни тагига ўзимни ташлаганим бўлсин. Мен уй-жойимни, айникса деворни буздирмайман. Ахир. бу деворни отам раҳматли ўз қўллари билан курганлар. (Кўзига ёш олади.)\nМўмин — Отанг раҳматли хам ўзингга ўхшаган та-жанг эди. Арзимаган девор учун дадамнинг бошини чопиб ташлашига озгина колган эди.\nАбдусалом — Жуда ҳам тўғри қилган эканлар, раҳматли отам. Сенинг отанг ҳам ўзингга ўхшаган жудаям айёр. тулки одам эди. Мана шу деворни олишда ҳам, режани тўрт энлик беридан олганлар. Ҳалиям мана шу ҳовлингда тўрт энлик ҳаққим бор.\nМўмин — Э, тўрт энлик эмас, ҳаммасини ол! Шу деворни бузамиз. Заминини сенга хатлаб бераман. Бўлдими?\nАбдусалом — Ҳаммасини-я.\nМўмин — Ҳа, ҳаммасини.\nАбдусалом — Темир дафтардан ҳам ўтказиб берасан, бўпти, мен рози. Қани, қўлни оч! Омин. оллоху акбар! Кетмонни олиб чиқ.\nМўмин — Ҳозир-а? Нафасни ростлаб олайлик. Бафуржа қиламиз.\nАбдусалом — Иўқ, эскиларнинг бир сўзи бор: «На ишким бошладинг, тавсалламай ҳеч бугун қил, эртага бўлғусидир кеч».\nАссалому алайкум, қудажон, келин муборак бўлсин.\nМўмин — Куёв муборак бўлсин.\nАбдусалом — Қани, омин, туп қўйиб палак ёзишсин, кўша каришсин. Биз ҳам қариб-чуриб юрайлик.\nЧикадилар. Дилором билан Нодир кирадилар.\nНодир — Шундай байт айтибди Ҳофиз Шерозий:\nАгар кўнглимни банд этса\nЎшал Шероз жонони,\nҚаро холига бахш этдим\nДилором — Ҳофиз Шерозий кўп сахий экан, кани, эшитайлик, Нодир не деган?\nНодир — Минг Самарқанд, минг Бухоро\nҲадя бўлсин хол учун.\nДилором — На илож, менда ҳавас йўқ,\nМулку давлат, мол учун.\nНодир — Сенга юлдузли самони\nҲадя айлай, дилбарим.\nДилором — Қўй уни, ўлдимми, шоир,\nБу чўтир рўмол учун.\nНодир — Хўп десанг, мен янги ойни\nСирғадек такдим этай.\nДилором — Зормидим жездан ясалган\nҲийлаи аъмол учун.\nНодир — Қил тараҳҳум, ким алифдек\nҚоматим дол бўлди-ку!\nДилором — Ким кўйибдир севгини\nҚадди букилган чол учун.\nЎлмасман-у, куйдим ва лек\nЛобарим олдида шеърим\nБунчалар беҳол учун.\nДилором — У лобар ким экан?\nУ бир Дилором.\nҚалбимнинг султони, кўнглимга ором.\nДилимга муҳаббат шавкини солган,\nКечалар кўзимдан уйкуни олган!\nМени ҳаловатдан айирган мудом\nУ бир Дилоромдир, у шу Дилором.\nДилором — Бир оз пастрок тушинг, шоирим.\nМуҳаббат аршида турибман бу кун.\nВисол они келди, тугади ҳижрон.\nБиз энди бир умр биргамиз, ишон.\nСен пари, кошингда девона бўлай,\nЖамолинг шамъига парвона бўлай,\nСенга термулайин тонг отгунгача,\nТонг отганидан яна кун ботгунгача.\nҚувончимга бу кун тор икки олам...\nШу пайт ичкаридан деворга урилган кетмон товуши эшитилади.\nОшиқ-маъшуклар кўча деворидан ичкари қарашади.\nҚизиқ, бузишмоқда деворни.\nДилором — Дадам —\nДевор тагин ковлаб ётибди, қаранг.\nНодир — Девор эски, лекин жуда ҳам заранг.\nКетдик, ёрдам берай.\nДилором — Кирманг!\nНодир — Не сабаб?\nДилором — Дадамнинг феълини биласиз...\nНодир — Ҳақ гап.\nИчкаридан гумбурлаш овози келади. Дилором чўчиб тушади.\nНега қўркдинг жоним, девор қулади, Бунинг аломати яхши бўлади.\nДилором — Йиқилатуриб ҳам чириган девор,\nТўлдирмок бўлади кўзингга ғубор.\nНодир — Энди ўртамизда девор йўқ.\nДилором — Аммо\nТирик деворлардан асрасин худо.\nЧиқишади. Саҳна айланади. Пасқам бурчак. Тупроққа беланган Мўмин билан Абдусалом қувона-қувона ҳадиксираб чиқиб келишади. Мўминнинг қўлида сопол кўза. Нодир ва Дилором кириб қолишади.\nНодир — Дада, нима гап? Нима бўлди?\nМўмин қўлидаги кўзани ёшлар кўриб қолмасликлари учун тўн орасига яширади ва ётиб олади. Абдусалом йўлини қилиб, Мўминнинг елкасини укалашга тушади.\nМўмин — (Нодирга) Ойингга кир, яримта ароққа пул берсин.\nНодир — Ароқни нима киласиз?\nАбдусалом — Силаш учун, ўғлим. Дадангизнинг елка томири тортишиб қолибди. Сен, кизим, овқат тайёрла.\nЁшлар чикишади. Абдусалом Мўминни оғилхонага етаклан-ди. Улар оғилхонага келиб кўзанинг оғзини очадилар. Кўзадан латта-путта, пахта, арқон, зски калиш чикади. Абдусалом знсаси котиб кўзани Мўминга беради.\nАбдусалом — Ол, ҳаммаси сеники.\nМўмин — Роса кўлга тушдингми, дўстим, менга кара, мен берган қўйни сўйиб, ёғини шу хумга соласан-да, кишда паловхонтўрани ясаб маза қилиб еб ётасан, ол.\nКўзани Абдусаломнинг олдига тақ этиб қўяди. Кўзадан аллақандай жиринглаган овоз чикади. Улар хайратланиб кўзани силкита бошлайдилар. Абдусалом кўзага қўл тикиб бир канча олтин тиллаларни олади. Қувончлари ичига сиғмай ўйинга ту-шиб кетадилар. Олтинни кўрган Мўмин ашула айтиб ўйинга тушади.\nАбдусалом — Олтин топган мен-ку, нега сен ўйинга тушяпсан?\nМўмин — Ҳа, фикринг бузилдими? Тилла меники. Деворни бузамиз деган ким?\nАбдусалом — Хўш, ўша деворни урган ким? Менинг дадам бўладилар. Олтин раҳматли дадамники. гап тамом, вассалом.\nМўмин — Деворни даданг урган бўлса, лойини менинг дадам қориб берган.\nАбдусалом — Лой қорганнинг бутун топган-тутгани ўша лойга қоришиб кетади, ўртоқ. Нима қилганда ҳам, отамнинг қўлларида олтиндек ҳунари бор эди.\nМўмин — Менинг бобом Худоёрхоннинг сарбози бўлган, олтин меники.\nАбдусалом — Мана бу арқонни кўряпсанми, буни кассоб ишлатган. Олтинни ҳам кассоб кўмган. Менинг дадам раҳматли кўмган.\nМўмин — Бўлмаса, мана бу пахта нима қилиб юриб-ди. Менинг дадам Эскижўвада чопонфурушлик қилганлар. Пахта ўшандан қолган.\nАбдусалом — Манови калиш-чи, менинг дадам кий-ганлар, мана, менинг оёғимга лойиқ.\nМўмин — Бўлмаган гапни гапирма. Сенинг дадангни яхши биламан. Мастеравойлар билан ярмаркада бирга юриб доим ботинка кияр эди. Калиш-маҳси киймаган. Уни менинг дадам кийганлар. Мана, пайтава менинг дадамларники.\nАбдусалом — Бекор айтибсан. Буларни менинг да-дам олтинларни инс-жинслардан сақлаш учун солганлар. Бунинг чопонфурушга ҳеч қандай дахли йўқ. (Иккалови кўзанинг икки қулогидан тортишади.) Қўйиб юбор, бўлмаса каллангдан дарча очиб қўяман.\nМўмин — Кимни?\nАбдусалом — Сени.\nМўмин — Қўйиб юбор, қўйиб юбормасанг хотинимни чақираман.\n(Ташқаридан Нодирнинг овози келади.)\nДада, қаердасиз? Ойи, дадам қанилар? Мўмин — Агар хўп десанг, ўртасидан бўламиз. Абдусалом —Арра, бўпти мен рози.\nДанғиллама участка. Ўртада фонтан. Фонтан ҳовузчасида ароқ, коньяк, винолар. Бу собиқ заргар, ҳозирги кунда хўжалик ходими Саидмаликнинг ҳовлиси.\nШафоат — Ҳали шунақами, яна кетасанми? Нима мен сенга пойлоқчиманми? Кетказмайман.\nСаидмалик — Давлат иши, командировка.\nШафоат — Билмайман, юбормайман. Мен уй пойламайман.\nСаидмалик — Бор, кўзимга кўринма.\nШафоат — Нима-нима? Ҳо, шунча килган хизматларим, елиб-югурганларимга айтган раҳматинг шу бўлдими, номард!\nСаидмалик — Бас...\nШафоат — Мен сенга хотин эмас, мана бу тақин-чоқларни бозорга олиб бориб кўрсатадиган қўғирчоқ экан-ман-да!\nСаидмалик — Йўқол, дедим сенга, йўқол!\nШафоат — Хўп, кетаман. Лекин билиб қўй. Менинг ёш умримни хазон қилган мана шу хонадонингга ўт қўйиб кетаман.\nСаидмалик — Қўлингдан келганини қил.\nШафоат — Мен қаерга боришимни, кимга арз қили-шимни ўзим яхши биламан. (Кета бошлайди)\nСаидмалик — Шафоат, менга кара. Тўхта. Эсингни йиғ. Мен сенга нима ёмонлик қилдим?\nШафоат — Қўлингни торт. Сен менга эр эмассан.\nСаидмалик — Минг лаънат бундай хаётга. Нима қилайки, тилим қисиқ. Бу қандай турмуш? Минг-минг пулинг бўлса-ю, битта дуруст машина олиб мина олмасанг. Тўртта қаср қургундек давлатинг. бўлса-ю, кўз кўргудек иморат қура олмасанг. Кечаю кундуз орқамдан аллақандай соялар қувлаб юради. Даҳшат, даҳшат. Ҳамма менинг изимга тушган. Ҳамма менга душман. Аблаҳлар.\nКайф ҳолатда гандираклаб Қиличбек кириб келади.\nСаидмалик — Ҳа, яна отибсиз-да, а?\nҚиличбек — Ҳа, хўжайин, сизни даврингизда отиб турайлик. Барибир бир кунмас бир кун иккаламиз ҳам отиламиз, хўжайин.\nСаидмалик — Ўчир овозингни, нафасинг қурсин. Мен буюрган ишлар нима бўлди?\nҚиличбек — Ҳаммасини қойил қилдим, хўжайин. Мана, хўжайин, 2 минг сўм. Чўтални чўзинг, хўжайин.\nСаидмалик — Баракалла. Сен менга шогирдгина эмас, туғишган укамдан ҳам афзалсан. Бундан бир йил олдин сен бўлмаганингда иккита йўлтўсарнинг қўлида ўлиб кетган бўлар эдим. Муштлашишга ҳам чакки эмас экансан-а?\nҚиличбек — Бокс тўгарагига қатнашганим иш берди-да, хўжайин. Ҳар ёмонликнинг бир яхшилиги бўлади, хўжайин. Мана сиздек одам билан танишдим.\nСаидмалик — Мана шу сафардан эсон-омон қайтиб келсам, катта тўй қилиб бошингни иккита қилиб кўяман.\nҚиличбек — Раҳмат, хўжайин. (Кайф аралаш йиелаб Саидмаликка осилади.) Қаёкка отландингиз, хўжайин?\nСаидмалик — Одессага. Истанбулдан мол келади.\nҚиличбек — Мени юбора қолинг.\nСаидмалик — Йўк, ўзим бормасам бўлмайди. Бу гал нш муҳим.\nҚиличбек — Мухимини ҳам койил қиламан.\nСаидмалик — Бу иш аммангиз эмас. Ҳали ҳукумат одамларини билмайсан. Улар жуда хам уста бўлади. Аммо мен ҳам чакана эмасман. Уларнинг мингтасига чап бериб кетаман. Ахир, мени «Саидмалик тулки» дейдилар-а?\nҚиличбек— Бу гапингиз тўғри. Лекин, мабодо, хўжайин. кўлга тушиб колсак иккаламизни баравар оти-шармикан ёки алоҳида-алоҳида отишармикан?\nСаидмалик — Э, бўлди-е! Фаришта яхши гапга ҳам, ёмон гапга ҳам «омин» дейди. Менга кара. Уйда уч-тўртта гилам бор. Йиғиштириб анави Абдусалом галварсникига олиб чиқиб кўйгин.\nКўча эшик такиллайди.\nҚиличбек — Ким у? Абдусалом — Мен, Абдусалом. Саидмалик — Э, Абдусалом бўлмай ўл, юракни ёрдинг-ку. Қиличбек, чакир.\nҚиличбек эшикни очади, Абдусалом киради.\nСаидмалик — Хизрни йўқласак бўлар экан. Ҳозиргина тилга олиб турган эдик.\nАбдусалом — Ҳа, яхшини эслаш савоб деганлар. Ён кўшним — жон кўшним. (Саидмалик ҳовузчадан коньяк олиб Абдусаломга ичишни таклиф этади) Мен ичган эмасман, умрим бўйи ичган эмасман. (Қиличбекнинг зўрлаши туфайли Абдусалом бир рюмка коньякни ичиб юборади.)\nСаидмалик — Бу узумни суви, шифо бўлади.\nАбдусалом — Ичимга тўппонча отилгандай бўлди.\nСаидмалик — Қўшни, сизни эсга олиб турганимнинг сабаби шуки, мен келинингиз билан саёҳат қилиб келмоқчи эдим. Уйимиз ёлғиз қоляпти. Баъзи бир майда-чуйда нарсаларни сизникида қолдириб кетсам, деб ўйлаган эдим. Сиз нима дейсиз?\nАбдусалом — (Кайфи ошиб қолиб, тили зўрга гапга келади.) Жуда соз, қўшнининг қўшнига шунақада фойдаси тегмаса қачон тегади?\nСаидмалик — Раҳмат, раҳмат.\nАбдусалом — Қиличбек укам, ўша нарсаларни биз-никига олиб чиқиб қўй. (Қиличбек нарсаларни кўтариб чиқади.)\nСаидмалик — Энди, Абдусалом ака, ўзларидан сўрасак, бизнинг томонларга кайси шамоллар учирди?\nАбдусалом — Мен бир нарсани билгани чиқкан эдим. Эски ўн сўмлик олтин шу кунларда неча пул туради?\nСаидмалик — Шу кунларда олтиннинг нархи жуда кўтарилиб кетган. Бир донаси 220-250 сўм туради.\nАбдусалом ҳанг-манг бўлиб хаёлида тиллани санай бошлайди.\n— Тилла ўзларига керакми?\nАбдусалом — Шу, битта тилла тиш қўйдирмоқчиман.\nСаидмалик — Тилла тиш? Ўзларигами? Оббо қўшни-ей. Туя ҳаммомни орзу қилибди-да.\nАбдусалом — (кайф ичида) Ҳали шунақами? Сиз бойвачча-ю, биз туя бўлдикми? (Коньякдан ичади). Мана шу участка, бизникига олиб чиқиб қўйган нарсаларингиз ҳаммаси қанча туради? Уч баробар тўлашга қурбим етади. Туя, дейди-я! Йўқ, мен энди туя эмасман. (Ёнидан олтин танга чиқариб) Сизга мана шу олтин билан тўлайман. Сиздақа бойваччанинг ўнтасини дўкон-пўкони, ичак-чавағи билан сотиб олишга қурбим етади.\nСаидмалик — Ҳей, нима деяпсиз? Биласизми, мен кимман?\nАбдусалом — Ким бўласан?\nСаидмалик — Мен ҳукумат одамиман. Тегишли жойга хабар килсам нима бўлади? Тиллани қаердан олдингиз?\nАбдусалом — Тилла ўзимники. Раҳматли дадамдан мерос қолган.\nСаидмалик — Бўлмаган гап. Абдурасул қассобнинг ўлиб кетганига қирқ йилдан ошди. Тилласи тугул пўстаги ҳам қолмагандир. Эсингизда йўқми, қирқ учинчи йили бола-чақам оч қолди, деб дадангиздан қолган дандон сопли пичоқни менга ялиниб сотганингиз? Тилла бўлса, ўша пайтда ёрилган бўлардингиз. Ёлғонни эплаган одам гапирсин. Хўш, айтинг, қаерни ўмардингиз?\nАбдусалом — (ҳушёр тортиб) Қўйинг-е, нималар де-япсиз? Мен ўғрилик қиладиган одамманми?\nСаидмалик — Мен сизни ҳалол, диёнатли киши деб юрардим. Одамнинг оласи ичида бўлар экан. Шунча нил бирга қўшни бўлиб билмабман-а!\nАбдусалом — Ўйлаб гапирсангиз-чи!\nСаидмалик — Тилла магазинни ўмаргансиз. Билдим. Ҳозир хабар киламан. Мен учун халқ, давлат мулкидан азиз нарса йўқ.\nАбдусалом — Жон қўшни, айланай кўшни. Хабар қилманг. Раҳмингиз келсин. Ёлғиз қизим етим бўлиб қолади. (Коньяк шишасига қараб) Ўл, мени сен шу куйга солдинг. (Саидмаликка) Мана бу тиллани йўлдан топиб олган эдим. Сизга сотмоқчи бўлувдим. Майли, сиз шуни олақолинг. Ўзингизга, текинга.\nСаидмалик — Э, ҳа, ҳали менга пора бермоқчимисиз? Ҳукумат одами сизга порахўр бўлдими? Ҳали хабар қилмаган бўлсам, энди хабар қиламан. Менга қаранг, милициянинг номери қанақа? Ҳа, ҳа. 02.\nАбдусалом — Менга қаранг, худо хайрингизни берсин, хабар қилманг.\nСаидмалик — Бўлмаса, айтинг, тиллангиз қаерда?\nАбдусалом — Токнинг тагида кўмиб кўйибман.\nСаидмалик — Қанча?\nАбдусалом — Анча.\nСаидмалик — Кўмган ерингизни кўрсатинг.\nАбдусалом — Хўп.\nЧиқишади. Чиқа туриб Абдусалом коньяк шишасига яна «ўл» деб ўтади. Гилам кўтариб чиқиб кетган Қиличбек қайтиб қиради.\nҚиличбек — Хўжайин, ҳаммаси гатоп бўлди. (Уларни тополмай ҳайрон бўлади.) Ие, булар иккаласи малоикалар-дек қанот чиқариб учиб кетишдими? (Девор оша қарайди.) Ажабо, улар токнинг тагида нима қилиб уймалашиб юришибди. Ёки хўжайин бирон нарсани ўша ерга кўмдирмоқчими? Иўқ, бизнинг хўжайин унақа анойилардан эмас. (Панага ўтади. Абдусалом ва Саидмалик кирадилар.)\nСаидмалик — Абдусалом ака, яширган жойингиз яхши. Лекин яна ҳам эҳтиёткор бўлиш керак. Ўша ерга бизнинг олапарни боғлаб қўямиз.\nАбдусалом — Мўмин кўнмайди.\nСаидмалик — Алданг, авранг, кўндиринг. Кўнмасанг қизимни бермайман, денг.\nАбдусалом — ЗАГСдан ўтишган бўлса, никох...\nСаидмалик — Никоҳга бало борми? Мўмин гапга кўнса кўнди, бўлмаса никоҳни бузамиз. Сизга ўзим куда бўламан. Қиличбекдек куёвингиз бўлса ёмонми?\nАбдусалом — Қиличбек?\nҚиличбек — (четга) Ана, бахтингиз очилиб қолди, Қиличбек.\nАбдусалом — Майли, маслаҳатлашиб кўрамиз. Мўмин билан бир гаплашиб кўраман. Менга қаранг, жон ака, бу ерда бўлган гапларни ҳеч ким билмаслиги керак.\nСаидмалик — Мана, Абдусалом ака, икки минг.\nАбдусалом — Икки минг?\nСаидмалик — Бу хамир учидан патир. Тиллаларингизни ҳаммасини ўзим сотиб оламан.\nАбдусалом — Икки минг! Ният кардам, бигузорам! Маккаи мукаррама, Мадинаи мунаввара.\n(Абдусалом санаб чиқиб кетади.)\nСаидмалик — (ёлеиз) Ана, мулла Саидмалик. Қирқ йиллик орзуинг рўёбга чиқадиган бўлди. Энди кимсан Саидмалик миллионер бўламан. Қандингни ур!\nҚиличбек — (ўзича) Тиллаларингизни сотиб ола-ман? Яна кимдан? Абдусалом ямоқчидан. Йўқ, бу одам ямоқчимас. Бошқа хунари бор. Ёки хўжайин айтган Така махсум шумикан-а? Қани, кўрамиз, Нодир, сенинг муҳаббатинг зўрми ёки хўжайиннинг олтинларими? Ҳақиқий имтихон энди бошланади.\nМўминнинг чоғроққина ҳовлиси. Бу ерда ҳамма нарса уй эгасининг камтар хаётига мос. Олдинги планда пешайвон. Эски кўрпачалар солинган. Деворда Мўминнинг ёшликда ҳарбий кийимда тушган суврати. Матлаб ва Зуҳра.\nСоғиндим, ёруғ юлдузим!\nҚани билсанг эдинг, олис юртларда\nСенга интилганим, зор бўлганларим.\nШарқдан кўтарилган тонг юлдузига\nМенинг Зуҳрам, дея ёлборганларим...\nҚани билсанг эдинг, Араб даштида\nҚуёш тикка келиб ўт пуркаган чоғ,\nСенинг тоза ишқинг, пок муҳаббатинг\nМенга жон берганин бамисли булоқ.\nСени соғинганда илтижо қилиб Мажнундек\nКаъбага бош қўйсам, дедим.\nМўъжиза кўрсату она юртимга\nЗуҳрамга етказ, деб ёш қуйсам, дедим.\nЗуҳра — Шоир бўлибсиз-ку! (Нодирнинг шарпасини эшитиб Матлабдан узоқлашади.) Акам! (Нодир киради.)\nНодир — Ҳой, пучуқ! Шимимни дазмоллаб қўйдингми?\nЗуҳра — Вой, йўқ...\nНодир — (Матлабни кўриб) И-е, ўзингмисан, дўстим Матлабжон?\nМатлаб — (ҳазил билан) Йўқ, келганим ёлғон.\nНодир — Оббо сен-эй! Энди сен ҳожи Матлаб!\nМатлаб — Йўғ-е!\nНодир — Юрган — дарё! Сен икки ҳатлаб Араблар юртидан келиб турибсан, Мажнун диёрини бориб кўрибсан. Қойил, дўстим, қойил, минг карра балли.\nМажнун келса, уйда бор экан Лайли. Хўш, дўстим, қаерларда бўлдинг?\nМатлаб — Ал-Искандарияда, Қоҳирада ҳам бўлдим. Лекин, ростини айтсам, уларнинг мингтасини Ўзбекистоннинг бир сиким тупроғига алишмайман.\nНодир — Шундайкан, қайта қол.\nЗуҳра — Муддат қачон тугайди?\nМатлаб — Бир йил.\nНодир — (Зуҳранинг номидан қилиб) Вой-бу... — Сени ҳаммамиз ҳам соғиндик. Айниқса, пучуқ.\nИчкаридан Мўминнинг мунгли овози эшитилади.\nЗуҳра — Дадам чикяптилар. (Ичкари киради.)\nМатлаб — Тинчликми?\nНодир — Тўй тараддуди билан чарчаб қолдилар шекилли, дадамнинг мазаси йўқ. Олдин умри одамлар ичида ўтар эди. Ҳозир эса эл-юртга қўшилмай кўйдилар. Кечала-ри алахсираб чикадилар.\nМатлаб — Докторга кўрсатиш керак.\nНодир — Ойимларни биласан-ку. Докторга бало борми, дейдилар. Дадамни жин урган эмиш.\nМатлаб — Жин? Қанақа жин?\nНодир — Қудалар билан бир ҳафта илгари ўртадаги деворни бузишган эди. Девор кавагидаги жинлар дув этиб дадамнинг елкасига қўниб олган эмиш.\nМатлаб — Шундай мўмин одамнинг елкасига қўниб олган бўлса зап бекорчи жин экан-да. Даданг чарчаган бўлсалар керак. Дам олсалар тузалиб қоладилар. Мен энди борай. Ҳисобот беришим керак.\nНодир, Матлаб чиқади. Мўмин киради.\nМўмин — Э худо! Мен сенга нима ёмонлик қилдим? Мен сендан олтин сўраганмидим? Ол, олтинларингни. Бер, менинг хотиржамлигимни. Юрагим эзилиб адо бўлди-ку.\nОлтин солинган халтачани ерга отади. Сўнг яна васвасага тушади.\nЕрда олтин ётибди! (Халтачани олиб бағрига босади.)\nЙўқ, буни ҳеч кимга бермайман. Қаерга беркитсам экан?\nОлтин солинган халтачани беркитмоқчи бўлиб жой қидира-ди. Кўрпанинг тагига қўйса, дўппайиб қолади.\nҲе, дўппаймай ўл!\nКидира-қидира самоварнинг тагига яширади. Ўзича хотиржам бўлади. Лекин «Ҳукумат одамлари топиб олишмасмикин?» деган хаёл билан кўчага чиқиб, ташқаридан эшикни тақиллатади. Бего-на овоз билан чақиради.\nМулла Мўмин, ҳў мулла Мўмин!\nТовушга Зуҳра ичкаридан югуриб чиқди. Мўмин гердайиб. ўзича «хукумат одами» бўлиб кириб келади. Зуҳра отасининг ишини кўриб қўркиб кетади ва ичкарига кочади.\nХўш, мулла Мўмин, қани, олтинларни топшириб қўйинг. Ҳа, топширмайсизми? Майли, ўтираверинг. Ўзимиз топиб оламиз. Қани, маҳалла фаоллари, кираверинглар.\nУ ёқ-бу ёқни караган бўлиб, самовар ёнига келади. Ўзи чўчиб кетади.\nВой-дод, кўриняпти. Топиб олишади. Қаерга беркитсам экан. Ҳа, суратимнинг оркасига беркитаман.\nДевордаги суратнинг орқасига олтинларни беркитади. Ҳар томондан карайди.\nЭшик томондан ҳам кўринмас экан. Худога шукр. Энди тинч ухлайман.\nЭшик такиллайди. Мўмин чўчийди. Ҳовлига маҳалла оқсоколи кириб келади.\nМўмин — (саросимада) Келинг, келинг.\nОқсоқол — Келдим, лекин бемаврудроғ келиб қолдим, шекилли.\nМўмин — (ўзини йўқотиб) Ҳа... шундай...\nОксоқол — (фотиҳа ўқийди) Мулла Мўмин, соғлиғинг қалай?\nМўмин — Бир нави. (Ҳадеб суврат томонга қарайди.)\nОқсокол — Мунча суратингга тикиласан. Ўзингни кўзинг тегади. Кара, бир замонлар суксурдай йигит экан-сан!\nОқсокол сурат олдига боради. Мўмин нима қилишни билмай войвойлаб титрай бошлайди.\nОқсоқол — Нима бўлди, тинчликми? Мўмин — Шу, қорнимга бир нарса тўпдай тиралиб колади-да...\nОқсоқол — Уруш қурсин, уруш. Ҳаммамизнинг соғлиғимизни олиб кетди.\nМўмин — Ўтиринг, ўтиринг. Қимирламанг. Қимирла-сангиз яна оғрийди.\nОқсоқол — Мулла Мўмин, маслаҳатлик гапим бор. Ҳаммамиз бир маҳалланинг одамимиз. Узокдаги қариндошдан яқиндаги қўшни афзал. Кеча маҳалланинг уч-тўрт фаоллари маслаҳатлашган эдик. Ҳаммамизнинг фикримиз бир ердан чиқиб қолди. Тўй қиламан деб, мазанг қочиб қолди. Хомушсан, одамга қўшилмайсан. Ўзинг билан ўзинг гапла-шадиган бўлиб қолибсан. Расм-русмларимиз курсин.\nБизда тўй қилгунча йўғон чўзилиб, ингичка узилади. Лекин сен парво қилма. Тўйнинг бошида ўзимиз туриб, чиройли қилиб ўтказиб берамиз. Мана, озгина пул. Тўёна. Маҳалладан ёрдам. Ол. Ҳали тўйга яқин бир қоп ун, икки пуд гуруч тўғрилаб бериш ҳам маҳалла гарданига. Ахир биз сенга ҳар қанча килсак оз. Сен юрт учун вақти келса жонингни ҳам аямагансан. Яхшиликни ҳам, оғирликни ҳам эл-юрт билан баҳам кўргансан. Баъзи бир қўшниларингга ўхшаб ўғри мушукдек ҳаёт кечираётганинг йўқ. (Мўмин ўз аҳволига ачиниб йиғлайди. Оқсоқол йиеини ўзича тушуниб) Йиғлама, биз сени ёлғиз қўймаймиз. Хўп, мен энди борай. Пенсияга чиқсам ҳам тинчимайман. Нариги маҳалладаги Сотимбой сарик қариганда килиқ чиқариб хотини билан айтишиб колибди. Ҳозир ўша ерга кириб ўзига ҳам, хотинига ҳам насиҳат қилиб чикмоқчиман. Мўмйн — Ўтиринг, чой-пой...\nОксоқол — Жигарим, каддингни кўтар, бу аҳволда тўйингга етолмай қоласан-ку. (Чиқади.)\nМўмин айвондаги кўрпачага чўзилади. «Алла» кўшиғи эшитилади. У шунчалик ҳориганки, бир зумда уйқуга кетади. Лекин олтинлар туфайли уйқу хам нотинч. Алахсираб ўрнидан туради.\nМўмин — Хайрият, тушим экан, туф, туф, қўрқиб кетдим-а. (Олтинни текширади.) Хайрият, жойида.\nСуврат орқасидаги халтани олиб ёстиғи тагига кўяди ва яна уйқуга кетади. Буни кузатиб турган Саидмаликнинг ишораси би-лан Қиличбек ҳовли деворидан ошиб тушади. Олтинни олиб, худди шу хилдаги халтани Мўминнинг ёстиғи тагига жойлаб кўздан ғойиб бўлади. Бир оздан сўнг Мўмин уйғониб кетади. Ваевасага тушиб халтага ёпишади ва яна ҳушёр тортади.\nМўмин — Ҳа, сарик шайтон. мени сен яна васвасага соляпсанми? Йўқ, гапим гап. Мен сени эртагаёк олиб бориб топшираман.\nМен юрт учун жонимни ҳам аямадим, топиб олган олтинларимни аярмидим? Сен баланд-баланд иморатлар бўлиб кад кўтаришинг керак. Мактаблар, чойхоналар, боғчалар бўлишинг керак. Ўша чойхонанинг бирида мен ўлтираман. «Ҳа, чойхоначи, кани, аччиқ чойдан дамланг. Кўк чой. Старший қоровул бўлдингми, дейсизми? Ҳа, старший қоровул бўлдим. Ҳай, Нодирнинг ўғли. Кесак отма! Янги мактабнинг деразаси синади. Бу мактаб бобонгнинг олтинларига солинган. Бор уйга, бор». («Олтинли» халтага қараб яна беркитиш пайига тушади.) Қаерга беркитаман. (Халтани ҳовлининг ўртасига қўяди.) Ҳа, мана шу ерга беркитаман.\nИчкаридан Хуриниса, Нодир, Зуҳра чикиб, унинг ҳаракатини кузатишади.\nХуриниса — Дадаси! У нима?\nМўмин — (чўчиб) А?\nХуриниса — Нима, деяпман. Айтинг. Менга айтмасангиз кимга айтасиз? Ахир не ниятда бир ёстиққа бош қўйган хотинингизман.\nМўмин — (ҳушёр тортиб) Нодир, кизим, бу ёққа келинглар. Мен энг разил, энг пасткаш одамман. Юртнинг тузини ичиб, тузлиғига тупурган одамман. Мана бу халта-даги ҳаммаси — олтин.\nНодир — Олтин?\nЗуҳра — Олтин?\nМўмин — Мана шу деворни бузаётганимизда топдим.\nХуриниса — Ана айтдим-ку, бу одамга деворнинг жинлари ёпишган, деб.\nМўмин — Мен уни топиб олдим. Мендан Абдусалом хийлаи-найранг қилиб олиб кетмоқчи. Йўк, мен буни дав-латга топшираман.\nХуриниса — (шангиллаб) Соппа-соғ юрган одам бир кунда жинни бўлиб ўтирса-я. Ўзим айтдим-а! Деворни буз-манг, бир кори ҳол бўлмасин дедим-а. Эр деган хотиннинг гапига кирса. Энди нима бўлади? Хотиннинг сўзига кирма-ган эрнинг аҳволи шу.\nНодир — Бўлди, ойи, ҳамма ухлаб ётибди.\nМўмин — Йўқ, буни мен бировга бермайман. Давлатга топшираман. (Пауза) Хотин. бери кел. Бир фикр бор. Ярмини олиб қолсак нима дейсан? Ким билиб ўтирибди? Бир кунимизга ярайди-ку! Қаерга беркитамиз?\nХуриниса — Менга беринг, менга.\nМўмин — Йўқ, олтинни хотин кишига ишониб бўладими, йўқ.\nХуриниса халтани тортиб олади. Халтадан тошлар тўкилади.\nМўмин — Тош, тош? (Ҳушидан кетиб йикилади).\nНодир — Сув, сув олиб келинглар.\nХуриниса — Вой-дод, арслонимдан айрилиб колдим.\nАбдусаломнинг ҳовлиси. Очиқ деразадан уйнинг ичи кўринади. Бунда ҳамма нарса тўсатдан бой бўлиб қолган хонадонга мос. Эски, пастак уйга ярашмаган оёғи бурама мебеллар. Деворларга катта-кичик гиламлар ўхшовсиз осиб ташланган. Сандиқ устига бахмал кўрпачалар тахланган.\nДилором ҳовли супуриб юрибди. Кўчага машина келиб тўхтайди. Катта самовар кўтарган, гилам қўлтиқлаган Абдусалом ҳарсиллаб киради.\nДилором — Дадажон, қариган чоғингизда нималар қилиб юрибсиз? Бу аҳволда узилиб қоласиз-ку.\nАбдусалом — Эҳ, кизим, ёшсан-да, ёшсан. Ахир мен буларни сен учун, сенинг бахтинг учун қиляпман.\nДилором — Менга бунақа бахт керакмас. Бахт мол-мулк билан ўлчанадими?\nАбдусалом — Сен бахтнинг нималигини каёкдан би-ласан? Қийинчилик, каҳатчилик кўрмагансан, бойликнинг қадрига етармидинг. Ахир мен не-не оғирчиликларни кўрмадим. Не-не очарчиликларни бошдан кечирмадим. Ке-чани кеча, кундузни кундуз демай бигиз ўтказдим, ип эшдим.\nДилором — Отажон, мен сизга ишонаман. Сиз ҳалол яшагансиз. Лекин мана шу бир ҳафта ичида бутунлай ўзга-риб колдингиз. Жон дадажон, ростини айтинг, шунча мол-дунёни қаердан оляпсиз?\nАбдусалом — Худо етказяпти. У ризқу насибамизни беряпти.\nДилором — Агар мени кизим десангиз, ростини айтасиз.\nАбдусалом — Отаси ўргилсин. Узумини енг, боғини суриштирманг.\nДилором — Нима қилай, ўзингиз менга ҳалол узум бериб ўргатгансиз.\nАбдусалом — Ҳа, баракалла. Ҳаромнинг юзи қурсин. Ҳаромдан ҳазар киламан, кизим.\nДилором — Бўлмаса нимага шу эътиқодингиз билан ҳаром ишга қўл урдингиз? Нега эл-юрт ўртасида ҳаромхўр деб ном олган заргар билан апоқ-чапок бўлиб кетдингиз? Нима учун ёлғиз қизингизни мана шу мол-дунёга сотдингиз? Нима, мени бахтли килмоқчи бўлдингизми?\nАбдусалом — Ҳа.\nДилором — Мени кечиринг, дада, мен кўнгил кўйига юрадиган, отасининг юзига оёқ босадиган кизлардан эмасман. Лекин ортиқ чидаёлмайман. Мен уйингиздан кетаман.\nАбдусалом — Кетаман?\nДилором —Ҳа, кетаман.\nАбдусалом — Қаёқка. Ўша Нодир сўтак биланми?\nДилором — Ҳа, дада. Ўша сўтак Нодир сиз айтган Қиличбекка ўхшаган югурдакларнинг мингтасидан афзал.\nАбдусалом — Отангизнинг юзини ерга қаратманг, қизим.\nДилором — Йўқ, дада. Сизнинг юзингиз ерга қарамайди. Қизингизни заргарнинг гумаштасига унашиб қўйиб, эвазига шунча мол-дунё орттириб яна эл ўртасида бош кўтариб юрган одам, қизи кетиб колса юзи ерга қарайдими? Рост айтинг, мени неча пулга сотдингиз?\nСуҳбатни эшитиб турган Зуҳра киради.\nАбдусалом — Бўлди, бас... Ана, ўртоғинг келиб қолди. Сен билан кейин гаплашаман.\nДилором — Дада, дада, тўхтанг. (Зуҳрани кўриб) Зуҳра. (Уни қучоқлаб йиғлайди.)\nЗуҳра — Эшитдим. Ҳаммасини эшитдим. Мен сенинг олдингга ўз дардимни айтгани келсам, сенинг дардинг меникидан ўн чандон кўп экан.\nДилором — Чунки отамнинг касали сенинг отанг дардидан ўн чандон зўр. Сенинг даданг-ку тузалиб колар. Лекин менинг отам-чи...\nЗуҳра — Қўй, ўз қизини сотадиган оталар замони ўтиб кетган. Ундан кўра айт, кимга бермоқчи экан?\nДилором — Саидмалик зартарнинг гумаштасига.\nЗуҳра — Вой, вой, ким экан у, кўрдингми?\nДилором — Йўқ, бугун келармиш. Ким бўлса хам олдимга солиб қувлайман.\nЗуҳра — Ундай қилма, куёв болани хафа қилиш яхши эмас. (Кулади.)\nДилором — Нимага куласан? Мен ўлай десам, бу кулади.\nЗуҳра — Топдим. Бир иш киламиз. Қулоғингни бер. (Шивирлайди.)\nДилором — Шайтон-эй!\nКизлар чиқиб кетгач, кўп ўтмай ясаниб олган Қиличбек кириб келади.\nҚиличбек — Абдусалом ака, ҳой Абдусалом ака. Бу уйда ким бор?\nНодир кириб келади.\nНодир — Дилором, Дилором.\nҚиличбек — (четга) Қани, бир синаб кўрай-чи, муҳаббати чинмикан. (Нодирга) Келинг.\nНодир — Ўзингиз келинг... Ўзлари ким бўладилар?\nҚиличбек — Биз Абдусалом акага тегишли одам бўламиз. Ўзлари-чи?\nНодир — Биз ҳам Абдусалом акага тегишли одам бўламиз.\nҚиличбек — Танишиб кўяйлик. Биз Абдусалом акага куёв бўламиз.\nНодир — Биз ҳам Абдусалом акага куёв бўламиз.\nҚиличбек — Қариндош эканмиз-да. Божа бўлар эканмиз. (Кўришиб кетадилар.)\nҚиличбек бир шиша конъяк ва иккита рюмка олиб унга конъяк тўлдиради.\nНодир — Сўраганни айби йўқ, Абдусалом акага анчадан бери куёвмидилар?\nҚиличбек — Тўғрироғи, энди куёв бўлмоқчимиз. Якинда тўй бўладиган. Ўзлари-чи?\nНодир — Биз хам энди куёв бўлмоқчимиз. Абдусалом аканинг қайси жиянига уйланмоқчилар?\nҚиличбек — Жиянига эмас, қизига.\nНодир — Мен ҳам қизига. Сиз қайси қизига?\nҚиличбек — Билишимча, Абдусалом аканинг фақат битта кизи бор, Дилоромга.\nНодир — (хаёл билан) Мен ҳам Дилоромга?\nҚадаҳларни уриштириб ичадилар.\n(Ҳушёрланиб) Кечирасиз, Сиз адашмаяпсизми?\nҚиличбек — Менимча, сиз адашаётган бўлсангиз керак. Чунки кеча кечқурун Абдусалом аканинг розилиги билан никоҳ ўқилди.\nНодир — Сиз адашяпсиз. Ўша Абдусалом аканинг розилиги билан Дилором билан бир ҳафта илгари ЗАГСдан ўтганмиз.\nҚиличбек — Иккаламиздан биттамиз ортиқчамиз. Мен томонда шариат. Мана домланинг фатвоси.\nНодир — Мен томонда қонун. Мана ЗАГС қоғози. (Чўнтагидан олиб кўрсатади.)\nҚиличбек — Абдусалом акани чақирамиз.\nНодир — Дилоромни чақирамиз.\nҚиличбек — Дилоромнинг нима алоқаси бор? Қизини эрга берадиган отаси.\nНодир — Эрга тегадиган қизи. Дилоромни чақирамиз.\nШу пайт Абдусалом кириб келади. Унга пешвоз чиққан Нодирга эътибор қилмай, атайлаб Қиличбек билан қуюқ кўришади. Алам ўтган Нодир шиддат билан чиқиб кетади.\nҚиличбек — Ассалому алайкум!\nАбдусалом — Ваалайкум ассалом, яхшимисиз, ука, саломат бормисиз, омонмисиз, Қиличбек ука!\nҚиличбек — Куёвингиз билан кўришмадингиз-ку!\nАбдусалом — Ҳа, уни қўяверинг. Кеча дадасининг олдига кирсам мени ҳайдаб чикарди. Хўш, қани, бизга қандай хабарлар келтирдингиз? Қани, қани, ўлтиринг.\nҚиличбек — Мен сизга қўш хабар билан келувдим. Қўш хабар — хуш хабар.\nАбдусалом — Қани, ўша хуш хабарнинг биринчисини эшитайлик.\nҚиличбек — Биринчиси шуки, ўша сиз айтган дурдан ўн шода топиб қўйдим.\nАбдусалом — Нима? Ўн шода? Барака топинг, отаси ўргилсин. Агар шундан кейин ҳам қизим ул-бул деса мен ундай киздан кечиб юбораман. Хўш, иккинчи хуш хабарни эшитайлик.\nҚиличбек — Иккинчиси шуки, яна бир соатдан кейин хўжайин келар эканлар. Зарур гаплари бор экан. Ҳеч қаёққа кетмай турар экансиз.\nАбдусалом — Ие, ие, шуни биринчи хуш хабар қилиб айтмайсизми, ўғлим. Ёшсиз-да, ёшсиз. Хўжайин келадиган бўлсалар, ўз қўлим билан яхшилаб паловхонтўра ясайман. Девзира гуручим ҳам бор. Лекин уйда сабзи йўқ эди. Сиз ўтириб туринг. Мен гузардан тезда сабзи олиб келай.\nЧиқади. Бошига келин рўмолини ёпган Зуҳра таманно билан кириб келади. Дилором панадан кузатиб туради. Зуҳра Қиличбек якинига келиб секин йўталади.\nҚиличбек — (уни Дилором деб ўйлаб) Дилором.\nЗуҳра — (ноз билан) Қулоғим сизда.\nҚиличбек — (ўзича) Қандай нафис, кандай чиройли овоз. Омадингни қара, Қиличбек! (Зуҳрага) Дилором, мен сизни кўришга кўпдан бери муштоқ эдим. Ниҳоят етишдим. Ғоят бахтиёрман.\nЗуҳра — Мен ҳам бахтиёрман.\nҚиличбек — Дилором, уялманг, бошингизни кўтаринг, гул юзингизга бир тўйиб олай. Бу қадди-қомат, бу оҳу кўзлар, бу қалдирғоч қош фақат Дилоромда бўлиши мумкин. Дилором. мени яхши кўрасизми?\nЗуҳра — Сиз-чи?\nҚиличбек — Яхши кўрмасам, кўйингизда сарсон бўлиб юрармидим?\nЗуҳра — Вой, мени кўрмаган эдингиз-ку.\nҚиличбек — Сизни кўрмаган бўлмасам ҳам, хаёлимда кўрганман. Сизни худди шундай тасаввур қилганман. Мана шундай қадди-қомат, гул юзингиз неча марталаб тушимга киради.\nЗуҳра — Мухаббатингиз ростми?\nҚиличбек — Менинг муҳаббатим рост, аммо сизникига шуҳбам бор.\nЗуҳра — (кулади) Хўш?\nҚиличбек — Нодир деган йигитни биласизми?\nЗуҳра — Акамми? (Дафъатан ролдан чиқиб кетганини сезиб лабини тишлайди.)\nҚиличбек — Акам?\nЗуҳра — (гапни тўгрилаб) Вой, анави Нодирми? Мен ундан кечганман.\nҚиличбек — (ўзича) Гўзалларда вафо бўлмайди, деб тўғри айтганлар. (Зуҳрага) Тилингиз мунча ширин. Дилором, биласизми, мен сизни шундай яхши кўраманки...\nЗуҳра — Гапларингиз ёлғон бўлса-чи?\nҚиличбек — Онт ичаман.\nОнт ичаман кўк-ла, дўзах-ла,\nЕр санами, сен-ла ва ҳақ-ла.\nЭнг биринчи ёшинг, оҳингу\nЭнг охирги бир нигоҳингу,\nЛабларингнинг гул дамлари-ла,\nИпак сочинг бурамлари-ла,\nОнт ичаман айш-ла, кулфат-ла,\nОнт ичаман бор муҳаббат-ла.\nЗуҳра — (ортиқ чидолмай, юзини очиб) Иблис!\nҚиличбек — Топдингиз, Лермонтов! Усмон Носир таржимаси!\nЗуҳра — Менга каранг, исмингиз нима?\nҚиличбек — Қиличбек.\nЗуҳра — Тавба, кўринишдан туппа-тузук одамга ўхшайсиз-ку!\nҚиличбек — Нима, сизга биров одам эмас, деб айтдими?\nЗуҳра — Сиз қилаётган иш инсон қиладиган иш эмас.\nҚиличбек — Хўш, мен нима иш қилибман?\nЗуҳра — Сиз, ўғри экансиз.\nҚиличбек — (қўрқиб кетади) А, кўрдингизми?\nЗуҳра — Сиз, бахт ўғриси, муҳаббат ўғриси экансиз.\nҚиличбек — (енгил тортиб) Дилором, сиз мени кечиринг. Менга ҳам осон эмас. Мен сизга ҳаммасини тушунтириб бераман. (Мўминнинг овози келади.)\nЗуҳра — Вой, дадам!\nҚиличбек — И-е! Бу киши сизнинг дадангиз эмас-ку!\nЗуҳра — Ҳар ҳолда, бизни бирга кўришмасин. Хўп, хайр.\nҚиличбек — Мен сизни оқшомда хиёбонда кутаман.\nЗуҳра ўрта эшикдан, Қиличбек ташқи эшикдан чиқишади. Милтиқли Мўмин олтинларни қидириб Абдусаломникига кириб келади. Ҳаммаёқни тита бошлайди. Сабзилик тўрхалта билан Абдусалом киради.\nАбдусалом — Ҳа, мулла Мўмин, бировнинг уйига сўроқсиз кириб, тағин ҳаммаёқни титганингиз нимаси?\nМўмин — Э, қари мушук. Ҳозир жойига қўйиб қўй. Фиғоним чиқиб турибди, бир нарса қилиб қўяман.\nАбдусалом — Нима? Нимани жойига қўяй?\nМўмин — Олтинларимни! Олтинларимни!\nАбдусалом — Ҳе, бақирма-ей, қўшнилар эшитади.\nМўмин — Эшитса эшитаверсин. Қўрқадиган ерим йўқ. Қани, жойига қўйиб кўй!\nАбдусалом — Ҳў, сенга айтяпман, тилингни тий. Кўп бақирма. (Учоқ ёнидан кафтгирни олиб Мўминга яқин келади.) Худди манави билан каллангдан дераза очиб кўяман.\nМўмин — Шунақами? Бермайсанми?\nАбдусалом — Мен олганим йўқ.\nМўмин — Бўлмаса, милицияга хабар қиламан. Ҳаммасини айтаман.\nАбдусалом — (ялиниб) Жон оғайни, ўтир. Мени ҳам, ўзингни ҳам шарманда қиласан. Мана ҳозир чой кўяман, ош тайёр бўлади, ўтир, оғайни, ўтир, бафуржа гаплашамиз.\nМўмин — (милтигини Абдусаломга тўгрилайди)\nАбдусалом — Ҳей, ҳей, нима қиляпсан, оғайни? Милтиғинг отилиб кетади. (Юзига кафтгирни тўсади.)\nМўмин — Ҳозир мана шу молпараст, ҳаромхўр кора юрагингни тешиб қўяман.\nАбдусалом — Шошма, ҳей, шошма. Ўлай агар, мен сенинг олтинингни олганим йўқ. Майли, ўзимни олтинимдан ярмини сенга бера қолай. Лекин милтиғингни тушир.\nЖанжални девор ортидан Саидмалик ва Қиличбек кузатиб турадилар. Қиличбек аста орқадан келиб Мўминнинг бурнига дори сепилган рўмолча босиб, уни йикитади. Мўмин ҳушидан кетади.\nАбдусалом — (Қиличбекка.) Ҳей, нима қилиб кўйдингиз?\nҚиличбек — Ландовур бўлмай кетинг. оз бўлмаса нариги дунёга жўнар эдингиз.\nАбдусалом — (Қиличбек билан бирга Мўминни кўтариб ичкари уйга олиб кирар экан) Вой ўртоғим, ўртоғим-ей, ўлиб колса нима киламан?\nҚиличбек — Ташвиш килманг, беш-ўн минутдан кейин ўзига келиб колади.\nАбдусалом — Э, хўжайин келиб қолдилар-ку! Келинг, келинг!\nСаидмалик — (Қиличбекка) Қиличбек, сен чикиб тур. (Қиличбек чиққач, Абдусаломга) Пулингизни олиб келдим. (Харид қилинган нарсаларни кўриб) Мана бунака нарсаларга ҳирс кўйиш ярашмайди. Ўз кўлингизни ўзингиз боғлаб берасиз.\nАбдусалом — (секин четга) Э, пулинг ҳам қурсин, ўзинг ҳам.\nСаидмалик — Нима?\nАбдусалом — Ўзим шундоқ. Эй, хўжайин. Мўмин олтинни йўқотиб қўйибди, агар сизлар олган бўлсаларинг жойига кўйиб қўйинглар.\nСаидмалик — Унинг олтинлари сизнинг хумчангизда, кўмган ерингизда турибди.\nАбдусалом — Нима?\nСаидмалик — Ундан хавотир олманг, эртага ўз кўлингиздан санаб оламан.\nАбдусалом — У милицияга бораман, арз қиламан, деяпти.\nСаидмалик — Бормайди, ўзидан қўркади. Унда юрак борми!\nАбдусалом — Э, ўзи бормаса ўғли боради, ўғли бормаса хотини боради. Хотини ёмон.\nСаидмалик — Бошида ўйлаб иш килиш керак эди.\nАбдусалом — Энди нима қилдик, хўжайин, буёғи нима бўлади?\nСаидмалик — (бир оз ўйлаб) Топдим. Уни жиннига чиқарамиз.\nАбдусалом — А?\nСаидмалик — Иккита чойхонага кириб айтсангиз, эртага бутун шаҳар билади.\nСаидмалик — Ишонишади. Тилла жинниси бўлиб колибди, денг. Мен ҳозир жиннихонага телефон қиламан. Боплаб адабини беришади. (Ўроғлиқ қоғоз узатади.) Мана, ушланг.\nАбдусалом — Бу нима? (Очиб кўради.) Э, пул-ку!\nСаидмалик — Пул, бардам бўлинг.\nАбдусалом —Қанча бу?\nСаидмалик — Беш минг.\nЧиқади. Абдусалом уни кузатиб чиқади. Ҳушига келган карахт Мўмин аста-секин судралиб уйига чиқиб кетади.\nМўминнинг ҳовлиси. Мўмин, Хуриниса, Нодир, Зуҳра, Матлаб.\nХуриниса — Пешонам қурсин, пешонам. Эримдан тирик айрилиб қолдим. Вой, энди нима қиламан?\nМўмин — Нимага додлайсан? Менинг қанча ёлғон гапларимга ишонгансан. Нега энди битта рост гапимга ишонмайсан?\nХуриниса — Шўрим қурсин, шарманда бўлдик. Тўй килмай мен ўлай, девор бузмай сиз ўлинг. Бундан кўра кора ерга кирсам бўлмасмиди.\nМўмин — Нодиржон ўғлим. Қулоқ сол. Онангни қўявер. Хотинлар шунақа бўлади. Мен сени не ҳасратда кийналиб катта килганман. Онангга сут келмаганда аптекадан сут олиб боққанман. Мен жинниманми, ўғлим, жинниманми?\nНодир — Бўлди, дада, одамни қон қилиб юбордингиз.\nМўмин — Қизим, менга кара, қизим. Сен онангга тушунтирсанг бўлмайдими? Қизлар оталарига меҳрибон бўлади, дейишади-ку! Мен жинниманми? Уғлим, Матлаб-жон, сен ақлли-хушли, донишманд, дунё кўрган одамсан. Бу нодонлар қаерни кўришибди, сен тушунтир, мен жинниманми?\nМатлаб — Йўқ, сиз жинни эмассиз. Бир оз чарчагансиз. Дам олсангиз тузалиб кетасиз.\nМўмин —Тузалиб кетасиз?\nМатлаб — Ҳа.\nМўмин — Вой, вой, бу кандай офат, бу қандай бало. Эй парвардигор, кандай махлуқотларинг борки, жинни билан соғнинг фарқига боришмайди?\nНодир — Бўлди, дада, бақираверманг, жинни билан соғнинг фарқига ҳаммамиз борамиз. Ахир тилла билан тошнинг ҳам фаркига борамиз.\nТошга айланган тиллани эслаб Мўминнинг жазаваси тутади.\nМўмин —Тош, тош.\nМўмин жиннига хос ҳар хил қилиқлар қилади.\nХуриниса — Вой, ўлай.\nМўмин — (бирдан ўзига келиб) Манави чойнакми? Манави пиёлами? Шулар борми? Шуларнинг борлиги қандай рост бўлса, менинг тилла топганим ҳам худди шундай рост. Мен аҳмоқ бўлмасам, уни ҳар қаерга беркитаманми, сен аҳмоқларга кўрсатганимда... Вой-вой, миллион сўмлик тилла эди-я.\nМўмин яна «Тош, тош» деб жазавага тушади ва ҳушидан кетади. Уни кўтариб ётқизишади.\nХуриниса — Шарманда бўлдик. Нодир — Докторни чакириш керак.\nОқ халат кийган доктор кириб келади. Ҳамма ҳайрон.\nДоктор — Тақа маҳалла, 101-уй шуми?\nЗуҳра — Ҳа, ҳа, қаердан билдингиз?\nДоктор — Вазифамиз шу, бемор қани?\nХуриниса — Ўргилай сиздан, барака топгур. Эримни тузатиб беринг, жон дўхтир.\nДоктор — Ҳозир тузатамиз. Қани, тўғрилаб ёткизинг беморни.\nХуриниса — Ўргилай, мияси айниб қолган.\nДоктор — (Мўминнинг кўкрагига трубка қўйиб) Нафас олинг, чуқурроқ нафас олинг.\nМўмин — Вой, мен соғман.\nДоктор —Кўзингизни очинг.\nМўмин — А? Кўзангизни очинг, дейсизми? Кўза ҳам, олтин ҳам йўқ.\nДоктор — Тилингизни кўрсатинг.\nМўмин — Тиллангизни кўрсатинг? Айтдим-ку, тиллаларни ўғирлашди.\nДоктор сумкадан баҳайбат шприцни чиқариб укол қилишга тайёрланади. Мўмин нинани кўриб ўрнидан туриб қочади. Ҳамма бир бўлиб ҳовлини чир айланиб Мўминни қувлайди. Мўмин ўзини уй ичига уради. Орқасидан ёшлар ва доктор киради. Хуриниса эшик ёнида. Ичкарида жимлик чўкади. Мўмин инграйди. Эшикдан ичкарига қараб турган Хуриниса инграб ёнбошини ушлайди.\nОқшом. Хиёбон. Зуҳра ва Дилором.\nДилором — Ҳар холда, уйдан кетиб қолганим яхши бўлмади-да. Отам бечора кечадан бери ич-этини еб қўйгандир-а.\nЗуҳра — Қизини сотмоқчи бўлган отани шунака қилиб адабини бериш керак.\nДилором — Менга қара, дадам сизларникига кирмадими?\nЗуҳра — Бизларникига нима деб ҳам кирсин?\nДилором — Ҳа, кийин бўлди, иккаласига ҳам қийин бўлди.\nЗуҳра — Ундан кўра айт, студентлар ётоқхонаси ёқдими?\nДилором — Жуда соз. Ажойиб дугоналаринг бор экан. Бири биридан қувноқ, бири биридан меҳрибон... Ана, келяпти. Менга қара, яхшилаб гаплашиб ол. Ҳамма гапнинг тагига етишга ҳаракат кил. Қулоғингда бўлсин. Бор.\nҚиличбек киради. Соатга қарайди.\nЗуҳра — Тўхта, кулиб юбораман.\n(Кулгиси қистаб, огзини ёпади.)\nДилором — Вой, келишиб олган гапларимиз нима бўлади?\nЗуҳра кулгидан ўзини тўхтатолмайди. Қиличбек яна соатга қараб кета бошлайди. Мажбур бўлиб пистирмадан Дилором чиқади. Йўталиб Қиличбекни ўзига қаратади.\nҚиличбек — (ҳайрон) Салом...\nДилором — Мени танимадингизми?\nҚиличбек — Йўқ.\nДилором — Мен Дилоромнинг дугонаси бўламан.\nҚиличбек — Э, шунақами, танишиб қўяйлик, бўлмаса. (Кўл узатади.)\nДилором — Зуҳра.\nҚиличбек —Дилором келмадиларми?\nДилором — Йўқ. Дилоромнинг эски касали тутиб колди. Сиз кутиб қолманг деб, мени юборди.\nҚиличбек — Раҳмат. (Пауза) Афсус, мен Дилоромга зарур бир гапни айтишим керак эди.\nДилором — Менга айтаверинг.\nҚиличбек — Айтолмайман. Бу — оила сири.\nДилором — Билмайсизми, биз Дилором билан бир одаммиз. Бир тан, бир жон, бир вужудмиз. Менинг тақдирим — унинг тақдири. Унинг тақдири — менинг тақдирим. Энди тушунгандирсиз?\nҚиличбек — Тушундим, жуда яхши ўртоқ экансизлар.\nДилором — (четга) Жуда яхши тушунибсиз. (Қиличбекка) Менга айтинг-чи, нега Саидмалик заргар билан Дилоромнинг отасини йўлдан урдинглар?\nҚиличбек — Э, билсангиз эди. Ахир мен ҳам эгалик кулман. Ростини айтсам, мен Дилоромга уйланмоқчи эмас-ман.\nДилором — Уйланмоқчи эмасман? Ундай бўлса бу томошанинг боиси нима?\nҚиличбек — Сизга айтолмайман. Мен Дилоромни кўришим керак. Дилоромнинг отаси жар ёқасида турибди.\nДилором — А? (Кичқириб юборади ва ўзини фош қилади.) Дилором шу ерда. У рўпарангизда турибди.\nҚиличбек — Сизми? Наҳотки!\nДилором — Зуҳра, бу ёққа кел. (Зуҳра келади.) Бу Зуҳра, мен Дилоромман.\nҚиличбек — Бу томошанинг боиси нима?\nДилором — Бу томошанинг боиси — тузоқ. Менга каранг, отам қанақа жар ёкасида турибди? Айтинг.\nҚиличбек — Мен тузоқ кўйдим бировга, Оқибат тушдим ўзим...\nДилором — Шеърхонликнинг пайти эмас.\nҚиличбек — Хўп, майли. Мени боплаб қўлга туширдинглар. Мен ҳаммасини тушунтириб бераман. Гап бундай...\nЧиқадилар. Абдусалом ва Матлаб кирадилар.\nАбдусалом — Ҳамма айб заргарда. Мени йўлдан оздирган ўша заргар. Мен қолган умримни тоат-ибодат билан ўтказсам деб юрувдим. Худонинг йўлида топган-тутганимни сарф қилиб, Каъбатуллога бош урсам деган эдим.\nМатлаб — Сизни йўлдан оздирган нарса аслида ўша олтин. Уни сариқ иблис деб бекорга айтишмаган. Айнул инсан ла юшбиу илла биттураб баъд ал мавт.\nАбдусалом — Бу нима, оятми ё ҳадис?\nМатлаб — Бу араб мақоли, кўзнинг очлигини фақат тупроқ тўлдиради.\nАбдусалом — Энди, укажон, бундан буён сиз менинг пирим бўласиз. Шунча қилган илтижоларим бекор кетмади, сизни топдим. Менга раҳнамо бўлинг. Худо етказган давлатни ўзига сарф қиламан деган ниятим бор. Жон ука, бир йўл қилиб мени Каъбатуллога олиб кетинг.\nМатлаб — Сизнинг эътиқодингизни жуда ҳурмат ўиламан. Лекин Каъбага олиб боролмайман.\nМатлаб — Пешона тери билан топилмаган пулга ҳаж қилиб бўлмайди. Ҳажга фақат ҳалол меҳнат билан топилган пул бўлиши керак.\nАбдусалом — Э, ҳа... (Пауза) Биласизми, ука-жон, қизим топилса эди. Менга йўл-йўриў кўрсатинг, буюринг. Агар сиз буюрсангиз, нариги дунёга ҳам пиёда бораман.\nМатлаб — Нариги дунёга пиёда боришнинг ҳожати йўқ. (Четга) Одамлар кўтариб олиб бориб қўйишади. (Абдусаломга) Агар менинг айтганимни қилсангиз...\nМўминнинг ҳовлиси. Абдусалом ва Мўмин. Ўртада кўза.\nМўмин — Шу ниятинг бор экан, нимага бошида менинг гапимга кирмадинг?\nАбдусалом — Э, дўстим, кўр эканман. Энди кўзим очилди. Матлабжон деган пирим очдилар. Оғайни, мени кечир. Сени ҳам анча хафа килдим.\nМўмин — Майли, ўтган ишга саловот.\nАбдусалом — Менга қара, ҳалиги заргар қолган пулларни олиб келиб, кўзадаги олтинларни олиб кетмоқчи эди. Энди нима бўлади, а?\nМўмин — Қўявер, заргаринг келгунча олтинлар аллақачон давлатнинг хазинасида бўлади, юр тезроқ.\nАбдусалом — Рост айтасан, юр, оғайни. Э, шошилма. Менга қара, лоақал биронтасини олиб қолайлик. Тўйга ишлатамиз. Ахир нариги ҳафтага тўй деб ҳаммаёққа айтиб кўйдик.\nМўмин — Э, кўйсанг-чи. Биттани олган ҳам ўғри, ўнтани ҳам.\nАбдусалом — Бўлмаса, ўтир, лоақал охирги марта бир санайлик. Кўзимиз тўяди-ку, ўрток.\nМўмин — О, санаш у ёкда турсин, бунинг овозини эшитсам юрак ўйноғим тутиб қолади.\nАбдусалом — Бўлмаса, сен нарироқ бориб тескари караб тур, мен ўзим санаб олай. Бир кўзим тўйсин.\nМўмин — Майли, охирги илтимосинг экан, санасанг санай қол. Фақат тезроқ бўл, анави алвасти келиб қолма-син.\nАбдусалом тиржайиб энди чордона қурганда заргарнинг ҳовлисидан жанжал овози келади. Шафоат дод солганча кириб келади. Мўмин, Абдусалом ҳайрон.\nШафоат — (Мўминга) Ҳа, нимага безрайиб қараб турибсан, бер бу ёққа марваридларимни, бер деяпман. (Мўминнинг ёқасидан тутганча, Абдусаломга) Ҳа, мўйловингга ўт тушсин. Ўзим ҳам айтган эдим, қаердан ёруғлик чиқди деб. «Майли, нарсаларингизни бизникига олиб чиқиб қўяқолинг» эмиш. Вой, юмшоқ бўлмай кетинг сиз. Ўғри! Қани, бу ёққа ол марваридларимни.\nШафоат кўзани Абдусаломдан тортиб олади. Саидмалик киради.\nСаидмалик — Мен бу муттаҳамларни яхши биламан. (Абдусаломга) Пулини биздан олиб, тиллаларни ҳукуматга топширмоқчимисиз? (Мўминни кўрсатиб) Мана бу қип-қизил жинни. Кетдик, хотин.\nКўзани олиб эшикка караб юришади. Милиция кийимида Қиличбек кириб, Шафоат ва заргарнинг йўлини тўсади.\nШафоат — Қиличбек?\nСаидмалик — Қиличбек, бу нима ҳазил?\nҚиличбек — Мен Қиличбек эмас, милиция лейтенанти Анвар Мақсудовман. Танишиб қўяйлик.\nСаидмалик — Бўлиши мумкин эмас. Қиличбек иним.\nҚиличбек — Қиличбек энди йўқ. Мана ҳужжат. (Чўнтагидан қизил ҳужжат олиб кўрсатади. Ҳамма ҳайрон.)\nСаидмалик — (ўзича) Саидмалик ҳам йўқ. Тамом бўлди. Ўзи қазиган чуқурга ўзи тушди. (Қиличбекка) Мен қўйнимда қора илон сақлаб келган эканман.\nҚиличбек — Қора илон? Эл хазинаси устида кулча бўлиб ётган қора илон аслида ким? Мана бу покиза оиланинг ҳалол ошига оғу солган қора илон ким? Ўзлари эмас-ми?\nСаидмалик — Бўҳтон. Ҳаммаси бўҳтон. Барибир исбот қилолмайсизлар.\nАбдусалом — Мана мен исбот қиламан.\nҚиличбек — Агар Абдусалом ака исбот килолмаса, мана булар исбот қилади. (Чўнтагидан суратлар олиб кўрсатади.) Мана бу энг охирги сурат. Олапарнинг олдига ётиб, тирноқ билан тупроқ ковлаётганингиз.\nСаидмалик — Мен ҳеч нарса олган эмасман. Булар меники эмас. (Абдусаломга) Мана, ол тиллаларингни. Барибир исбот қилолмайсизлар.\nҚиличбек — (Саидмаликка) Қани, олдимга тушинг.\nҚиличбек, Саидмалик чиқишади\nАбдусалом — (кесатиб) Хайр. бошинг тошдан бўлсин.\nШафоат — Вой, қўшнижонлар, энди мен нима қиламан?\nАбдусалом — Баттар бўл.\nШафоат — Бор-э! Шунча марваридларимдан айрилган, данғиллама участка, эрдан ҳам айриламанми?\nМўмин — Иссиғида бир ёшроқ эрга тегиб ол. Шафоат чиқади.\nАбдусалом — Мўминжон, оғайни, кирқ йиллик кадрдоним. Энди мен ўз бўлагимдан кечдим. Мана бу хумчадаги олтинларнинг ҳаммаси сизники, олинг, олаколинг.\nМўмин — Ахир бу сизники эди-ку. Девор бузган эдингиз, олинг.\nАбдусалом — Сизнинг отангиз Худоёрхоннинг сарбози бўлган. Олтинлар сизники, олинг.\nМўмин — Бекор гап, менинг ҳеч қанақа сарбоз бувам йўқ. Менинг отам камбағал ўтган. Ол, олтинларингни.\nАбдусалом — Мана бу пайтава, мана бу калишлар-чи?\nҚиличбек кириб келади.\nҚиличбек — Ташвиш килманглар. Тиллангиз аллақачон давлатнинг пўлат сандиғида.\nМўмин — А? Э, қуллуқ-э, саломат бўлсинлар! Ташвишдан ҳам қутулибмиз.\nАбдусалом — Э, ўртоқ Анваржон, менда сира ҳам айб йўқ. Ҳамма айб ўша заргарда.\nМақсудов — Кечирасиз, Абдусалом ака, биз сизни қамоққа олишимиз керак.\nАбдусалом — Нега?\nМақсудов — Сиз эл мулки бўлган олтинни яширдингиз. Яширибгина қўймай, давлат жиноятчиси бўлган Саидмаликка сотдингиз. Ҳалол кўшнингизни жиннига чиқардингиз. Ёлғиз қизингиз бахтига чанг солдингиз. Уни севмаган кишисига, яъни менга бермоқчи бўлдингиз. Ахир мен оилалик одамман. Қани, олдимга тушинг.\nМўмин — (Абдусаломга) Ҳа, ҳа, мана, энди жазонгни топасан. Бировнинг ҳолига сен кулма зинҳор, сенинг ҳолингга ҳам кулгувчилар бор.\nМақсудов — (Мўминга) Ўз вақтида хабар бермаганлигингиз учун сизни ҳам камоққа оламиз.\nАбдусалом — (кесатиб) Бировнинг ҳолига сен кулма зинҳор, сенинг ҳолингга ҳам кулгувчилар бор.\nМўмин — Мен нима қилдим, милицияжон. Мени қамаманг. Менда айб йўқ. (Мақсудовнинг қатъий турганини кўриб) Майли, нима қилсангиз ўзингиз биласиз. Аммо (Абдусаломни кўрсатиб) мана бу одам билан ёнма-ён қўйманг. Шунча йил ёнма-ён турганимиз ҳам етиб ортади.\nМақсудов — Яхши, яхши. Қани, юринглар. Иккалангизни алоҳида-алоҳида хонага қўямиз.\nАбдусалом — Мўмин ошна, ҳар ҳолда, қирқ йиллик қўшни эдик, ошна эдик, кел, охирги марта хайрлашиб қолайлик. Хайр, оғайни. Саломат бўл. Эсон-омон дийдор кўришайлик.\nМақсудов —Қани, олдимга тушинглар.\nМўмин — Хотин қолиб кетяпти-ку! Арслонингдан айрилдинг, хотин.\nАбдусалом — Қизим, жоним қизим, хайр. Лоақал қизимни бир марта кўрсам бўларди.\nМақсудов — Майли, охирги илтимосингизни бажарамиз.\nУнинг ишораси билан Хуриниса ва барча ёшлар киришади.\nАбдусалом — (Дилоромга) Жон қизим, отанг ўргилсин, қизим.\nМўмин — (хотинига) Вой нозигим, нозигим.\nХуриниса — Нима бўлди? Мана, мен келинимни топиб келдим. Сизларни дастингиздан меҳмонхонада ётиб юрган экан.\nЗуҳра — Меҳмонхона эмас, студент қизлар ётоқхонасида.\nХуриниса — Барибир эмасми.\nМўмин — Э, хотин, нималар деяпсан? Ахир мени олиб кетяпти-ку.\nХуриниса — (эшитмайди) Майли, майли.\nМўмин — (хуноб) Нимаси майли? Ўртоғим билан мени милиция қамоққа олиб кетяпти, гаранг!\nДоктор кириб келади.\nДоктор — Салом, бемор қани?\nМўмин — (Қочиб хотинининг орқасига яширинади.) Қамалиб кетган, қамалиб кетган.\nДоктор — Манави қоғозни олиб қўйинг.\nМўмин — Қанақа қоғоз?\nДоктор — Бу справка.\nМўмин — Бу дунёдан насибам узилиб турибди-ку, справка дейди-я.\nДоктор — Бу қоғоз сизнинг жинни эмаслигингиз ҳақида справка. Эртага жиннихонага бориб, жиннилар рўйхатидан ўчиб келинг.\nМўмин — Энди нима фойдаси бор?\nХуриниса — Хайрият, умрингиздан барака топинг, доктор.\nАбдусалом — (Дилоромга) Жон қизим, отангнинг гуноҳини кечир, мени кечир!\nДилором — Отажон, мен-ку кечираман, лекин халқ кечирармикин?\nАбдусалом — (халққа) Оғайнилар, ўртоқлар, гуноҳимдан ўтинглар.\nДилором — (халққа) Кечиринг.\nНодир — (халққа) Оталаримиз гуноҳини кечиришингизни сиздан сўраймиз, одамлар!\nНодир — Бизга олтин не керак, олтин муҳаббат бирламиз.\nДилором — Покиза ишқ деб аталган катта давлат бирламиз.\nНодир — Дилда ёр бирла диёр меҳри мисоли кимё,\nДилором — Ёр ила мунис диёрга чин садоқат бирламиз.\nМақсудов — Элу юртнинг тинчлигидан ҳам улуғ ганж бормикан?\nЭлу юрт тинч бўлса бизлар ҳам саодат бирламиз.\n"http://www.kutubxona.com/wiki/index.php?title=Erkin_Vohidov._Oltin_devor_(komediya)_/_Kiril&oldid=12154" dan olindi


Соғлиқни сақлаш вазирлиги жазирамадан сақланиш бўйича тавсиялар берди / Ўзбекистон янгиликлари, энг сўнгги хабарлар\nЖАМИЯТ 0 Шархлар 1962 кўрилди\nАввал хабар қилинганидек, шу йилнинг 7-10 июль кунлари юртимизнинг айрим ҳудудларида ҳаво ҳарорати кескин кўтарилиб, кечаси +24... +29 даража, кундузи эса +38... +43 даража иссиқ бўлиши кутилмоқда. Хатто Бухоро, Навоий, Қашқадарё ва Сурхондарё вилоятларида ҳаво ҳарорати +45 даражагача кўтарилиши мумкин. Юртимиз аҳолиси бундай аномал иссиқ иқлим кунларида зарурат сезганда республика Шошилинч тиббий ёрдам илмий маркази ва унинг худудлардаги 13 та филиали ҳамда 173 та туман ва шаҳар бўлимларида туну кун тез, сифатли тиббий ёрдам олишлари мумкин. Мазкур даволаш муассасалари зарур дори-дармонлар билан етарли миқдорда тўлиқ таъминланган. Бундан ташқари, ушбу ҳолат юзасидан Соғлиқни сақлаш вазирлигининг алоҳида назорати ташкил этилган. Қолаверса, ҳар бир туман ва шаҳар тиббиёт бирлашмаларида “Ишонч телефон” лари фаолият кўрсатмоқда.


LG шу йилиёқ сотувга чиқувчи, ўрама экранли Rollable смартфонини видеода кўрсатди! - Terabayt.Uz\nHonor V40 намойишидан аввал «жонли» видеолари чиқди (+нархи)\nTelegram’дан чўчиган WhatsApp энди бошқача йўл тутди\nSamsung Galaxy S21 ва Galaxy S20 смартфонлари ўртасидаги фарқлар билан танишамиз\nLG шу йилиёқ сотувга чиқувчи, ўрама экранли Rollable смартфонини видеода кўрсатди!\nЖанубий кореялик компания LG Rollable русумли «рулон-смартфон» тайёрлаётгани ҳақида ёзган эдик. Антиқа форм-факторли бу қурилманинг ўзига хослиги – ўрама дисплей билан жиҳозланганидир.\nЎҚИНГ: 2021 йилнинг энг кутилаётган 10 смартфони\nCES 2021 кўргазмасида иштирок этаётган LG ўзининг тақдимот видеосида ушбу гаджетини ҳам кўрсатди. Унинг қайишқоқ OLED-дисплейи Хитойнинг экрансоз BOE компанияси томонидан ишланган бўлиб, смартфон корпусининг ичига яшириниш ва ундан чиқиш хусусиятига эга. Бу эса телефонни букламасдан туриб дисплей майдонини ўзгартириш имконини беради.\nNikkei Aisia хабар беришича, LG Rollable смартфони шунчаки концепт бўлиб қолмасдан, серияли тарзда ишлаб чиқарилади. LG вакилининг расман тасдиқлашиса, LG Rollable чиндан ҳам шу йилнинг охирида сотувга чиқади.\nАфсуски, ўрама экранли бу смартфоннинг техник хусусиятлари, нархи ҳақида ҳозирча маълумот берилмаяпти.\nЎҚИНГ: ЭКСКЛЮЗИВ ВИДЕО: Хитойликлар аллақачон ўралувчи экранли смартфонни ишлатиб кўрсатишди!\n#LG #янги технологиялар #BOE #ўрама дисплей #BOE Technology #LG Rollable


ЎЗБЕКИСТОНДА ДИКТАТОР КАРИМОВ СИЁСАТИГА ҚАЙТИЛАЯПТИМИ? « Ўзбекистон Халқ Ҳаракати\n17 August 2020 - 9:55\nКейинги бир-неча ой ичида “QORA MERGAN” таҳаллуси билан ижтимоий тармоқнинг номаълум қаҳрамонига айланган битта блогер Шавкат Мирзиёев режимининг қўрқинчли тушига айланди. Шу қўрқув баҳонасида диктатор Каримовдан қолган жазо аппарати ремонт қилиниб, қайта ишга тушди, десак муболаға бўлмайди.\nМамлакат ичкарисида кўпгина диндорларга “диний радикал” тамғаси босилиб, хибсга олина бошлади. Халқ ичида танилган ёзувчилар, шоирларга ва уларнинг оилаларига руҳий тазйиқ ўтказилмоқда, таъқиб қилинмоқда. Хатто мухолиф сайтларга мусбат шарх ёзган фейсбук қўлланувчилари ҳам ДХХ га чақирилиб, тергов қилина бошлади. Ҳудди диктатор Каримов давридаги каби ижтимоий фаол кишиларнинг орқасида “кузатувчи-дум”лар пайдо бўлди.\nҚирғизистонда “Қора мерган” деган шубҳа билан таниқли журналист Бобомурод Абдулла (Усмон Ҳақназар) хибсга олинди.\nРасмдаги, Ўзбекистон”ЭРК” Демократик партияси аъзоси Ҳуррам Бердиевдир\nБугун Қозоғистоннинг Чимкент шаҳри ШИЗО сида ярим йилдан бери ҳибсда сақланаётган ЭРК партияси аъзоси Ҳуррам Бердиев Ўзбекистон ҳукуматининг талаби билан Ўзбекистонга таслим этилди. Русияда, Туркия ва бошка қўшни ўлкаларда яшаётган мухолифатчилар (асосан ЭРК чилар)нинг ҳам Ўзбекистонга иода(эсктрадиция)этилиш таҳликаси кучли.\nБир сўз билан айтганда, ҳукумат тарафидан иқтидорининг илк йилларида берилган ваъдалар пуч чиқди.\nҚуйида ҳукуматнинг ваҳимасига сабаб бўлаётган кимлиги мажхул блогернинг сўнгги мақоласини эътиборингизга ҳавола қиламиз.\n(Мақола таҳрир билан берилаяпти).\nБОТИР ТУРСУНОВНИНГ КЎЗИГА КИМЛАР “QORA MERGAN” БЎЛИБ КЎРИНМОҚДА?\nҲар гал янги мақола чиқарганимда Ўзбекистон президенти Шавкат Мирзиёев селектор йиғилишларида ўша куни чиққан мақолам туширилган қоғозларни қўлига ушлаб олади. Кейин ДХХ раҳбарларини ҳали ҳам мени тополмаётганлари учун бирма-бир онасидан сўкади.\nЙиғилиш иштирокчилари ерга қараб, ўта жиддий ўтирсалар ҳам, сиртдан бу тўплантилар ҳақиқий комедияга айланади. Чунки Мирзиёев шу қадар кулгили сўкиниб, оғзидан кўпик сочадики, томоша марказида бўлади. Гоҳида Мирзиёев сўкинавериб, ҳолдан тояди. Комедия!\nУнинг сўкишларидан “руҳ”ланган ДХХ раҳбарияти келиб, “контора” офицерларини сўкади.\nБу ерда Ботир Турсунов жонбозлик кўрсатади.\nСўкиниш бўйича икки қудага етадигани йўқ. Иккаласи ҳам масхарабоз. Ҳаётларида Ботирга ўхшаган “раҳбар”ни кўрмаган ўзбек чекистлари ҳам бошларини эгиб ўтиришади.\nМажлис тугагач, пана-панага ўтиб, субутсиз раҳбарларини масхара қилишади. Бундай истеҳзоли кулишлар одатда узундан узоқ ҳақоратлар билан якун топади.\nЎтган ҳафта журналист Бобомурод Абдуллаев Бишкекда Ўзбекистон ДХХси талаби билан Қирғизистон ДМХҚси томонидан қўлга олинди.\nДакки эшитавериб чарчаган Ботир Турсуновга натижа керак эмасми, “Qora Mergan”ни ушладик деб, қудасидан севинчи олишга ошиқди.\nАммо Ботирнинг шодлиги узоққа чўзилмади.\nМен ҳалиям оқ кабинетдан туриб уни нишонга оляпман.\n“Реформатор” деб чақиришларини истаган Мирзиёев эса халқаро саҳнада тўрт йил давомида йиққан обрўсини бир ҳафтада йўқотди.\nБотир Турсунов “контора”да кимга ишонишини, кимдан гумон қилишини билмай боши қотган. ДХХ раҳбарияти аввалига чекистларнинг ҳар бири билан суҳбатлашиб чиқиб, “ватанга садоқатли бўлиш тўғрисида” тилхат ёздириб олди.\nКамига ҳар бир ДХХ ходими ишга келган пайти ва кетаётган пайти имзо қўйиб чиқишга мажбурланмоқда.\nҲамма саросимада, ҳамма бир-биридан гумон қилган.\nАммо Ўзбекистонда ўзини ҳурмат қилган чекистларнинг бирортаси Ботирга ишонмайди.\nУлар “Qora Mergan” ҳақига дуо қилишади.\nБотир Турсунов кўзига “Qora Mergan” бўлиб кўринаётган одамлар рўйхатини тузиб чиққан. Унинг кимдан гумонланаётганига бир қаранг:\nБобомурод Абдуллаев, журналист\nИслом Холбоев, мухолифатчи\nШуҳрат Бобожонов, журналист\nҚудрат Бобожонов, журналист\nҲурмат Бобожонов, журналист\nБунинг фикрлашига қаранг, ким Муҳаммад Солиҳга яқин бўлса, шулардан гумонланяпти. У бошқача фикрлай олмайди, унинг ақли бошқа нарсага етмайди…


Франция консорциуми Ўзбекистонда янги иссиқлик электр станцияси қуради\nЎзбекистон Энергетика вазирлиги “Électricité de France” (EDF), “Nebras Power” ва “Sojitz” корпорациялари Сирдарё вилоятида газ турбинали электр станциясини қуриш бўйича тендерда ғолиб чиққанини маълум қилди.\nPower-eng.com нашрининг ёзишича, Франциянинг EDF энергетика компанияси, Қатардаги “Nebras” компанияси ва Япониянинг “Sojitz” компаниялари “Ўзбекистон Миллий электр тармоқлари AЖ” билан электр энергиясини харид қилиш, янги станцияни молиялаштириш ва қуриш бўйича 25 йиллик шартнома тузган.\n1200–1600 МВт қувватга эга комбинацияланган газ турбинали электр станцияси эски авлоддагиларга қараганда самарадорлиги икки баравар юқори бўлади. Бу эса табиий газ сарфини тежашга ва углерод чиқиндисини камайтиришга имкон беради.\nPower-eng.com нашри Ўзбекистон энергетика вазири Aлишер Султоновнинг “биз энергия таъминоти барқарорлигини ошириш йўлида яна бир муҳим қадам ташладик", деган сўзларидан иқтибос келтирмоқда. Вазирнинг таъкидлашича, "бу Ўзбекистон сармоя киритиш учун хавфсиз, катта ўсиш истиқболларига эга бўлган мамлакат эканининг яна бир тасдиғидир”.\nСирдарёда қуриладиган иссиқлик электр станцияси мамлакатнинг эскирган энергетика инфратузилмасини модернизация қилиш бўйича умумий стратегиясининг бир қисми бўлиб, Ўзбекистонда газдан фойдаланишда углерод чиқариш ҳажмини камайтиради.\nЎзбекистон ҳукуматига Халқаро молия корпорацияси (IFC) томонидан давлат-хусусий шериклик тузилмаси амалга оширилиши ва лойиҳа танлови бўйича тавсиялар берилган.\n“Ўзбекистоннинг энергияга бўлган ортиб бораётган эҳтиёжини қондириш учун энергия ишлаб чиқариш ва тақсимлаш инфратузилмаси ташкил қилиш керак. Ушбу лойиҳа мамлакат энергия хавфсизлигини ривожлантириш учун кенг миқёсда хусусий капитал сафарбар этилиши мумкинлигини кўрсатади”, деган IFCнинг Европа, Туркия ва Марказий Осиё бўйича директори Вибке Шломер.\nIFC, “Nebras” ва “Sojitz” консорциуми тендерда бир мегаватт/соат учун 33.7 AҚШ доллари таклиф қилган ва ғолиб чиққан. Бу рақобатдош компаниялар таклифлари билан солиштирганда электр энергиясининг энг паст даражадаги нархидир.\nЎзбекистон Энергетика вазирлиги шу йил апрелида Нидерландияда рўйхатдан ўтган Stone City Energy компанияси билан газ турбинали электр станциясини қуриш учун 1,2 миллиард долларлик шартнома имзолаганини эълон қилган эди.\nReuters агентлигига кўра, ширкат 25 йил давомида 1 560 МВт қувватга эга электр станциясини лойиҳалаштириш, молиялаштириш, қуриш, ишга тушириш ва бошқариш учун масъул бўлади.\nЭнергетика вазири Алишер Султонов матбуотга: "Stone City Energy билан имзоланган шартномалар Ўзбекистоннинг халқаро ҳамкорлар билан мамлакат манфаати йўлида ишлаётганининг яна бир мисолидир", деб айтган.\nЎзбекистон Энергетика вазирлиги мамлакатда ҳар йили куз-қиш мавсумида кузатиладиган энергетика инқирози боис танқидлар остида қолиб келади. Бу йил ҳам ҳали мавсум бошланмасидан электр таъминотидаги узилишлар кучайгани кузатилмоқда, маҳаллий матбуот камида 10 кишининг ис газидан ўлгани ҳақида ёзди.\nВазирлик 10 ноябрь кунги баёнотида бу йил Ўзбекистонда сув ресурсларининг ўртача кўп йиллик кўрсаткичларга нисбатан пастлигини электр таъминотидаги қувват танқислиги сабабларидан бири сифатида келтирди.\nВазирлик маълумотига кўра, жорий йил сув ҳажми камайгани сабабли ГЭСларда йил якунига қадар 5 млрд кВт/соат ёки режага нисбатан 1 млрд 500 млн кВт/соатга кам электр энергияси ишлаб чиқарилиши кутилмоқда, бу эса қарийб 23 фоизга камни ташкил этади.\nРасмий хабарда электр таъминотидаги танқисликка мазкур ресурслардан тежамкорлик билан фойдаланилмаётгани ҳамда электр ва газ тармоқларига ноқонуний уланиш ҳолатлари ҳам сезиларли даражада салбий таъсир кўрсатаётгани урғуланган.\nЭнергетика вазирлигининг изоҳи Ўзбекистон Сенати раиси Танзила Норбоеванинг “свет ўчиши тарихда қолгани”га оид иддаосига мувофиқ келмайди. Аввалроқ Т. Норбоева бу иддаоси учун ижтимоий тармоқ фойдаланувчилари танқидига нишон бўлган эди.


Ҳиндистонда илон маст фуқарони бутунлигича ютиб юборди - www.Voydod.net\nКерала штатифуқароларидан бири маст ҳолатда спиртли ичимликлар дўкони ёнида ухлаб қолган пайтида улкан илон судралибкелиб, уни бўғиб ўлдирган ва бутунлигича ютиб юборган, дея хабар беради “Triple M”.\nБироқ баъзижурналистлар фотосуратнинг ҳақиқий эканлигига шубҳа билдирмоқда. Уларнинг сўзларига кўра, бу фотосурат бирйилдан бери Интернетда “юрибди”. У охирги бор муҳокама қилинганида, муаллиф сифатида африкалик сураткашЛинда Ниаторо кўрсатилган эди. Ниаторонинг сўзларига қараганда, ушбу кадр ЖАРдаги Дурбан Норт шаҳрияқинида олинган. Бунда илон кимни ёки нимани ютганига аниқлик киритилмаган.\nҲар қандай ҳолатда ҳамушбу илон сурати экзотик мамлакатларга саёҳатга отланганлар учун яхшигина огоҳлантириш бўлиши шубҳасиз.


Темирйўлда қулоқчин тақиб кетаётган икки кишини поезд уриб юборди | Qalampir.uz\nТемирйўлда қулоқчин тақиб кетаётган икки кишини поезд уриб юборди\nЖамият\t30 Декабрь 2020 10:18 7979\nЖорий йилнинг 22 ва 28 декабрь кунлари Тошкентда бир йўла икки кишини темирйўлда поезд уриб юборган. Уларнинг иккаласи ҳам қулоқчин тақиб, ҳаракатланаётган бўлган. Бу ҳақда Ички ишлар вазирлиги Матбуот хизмати хабар бермоқда.\nМаълум қилинишича, жорий йилнинг 22 декабрь куни соат 13:00 атрофида Тошкент минтақасида юк поезди 1988 йилда туғилган фуқарони уриб юборган. У қулоғига қулоқчин тақиб олиб, темирйўл изида юриб кетаётган бўлган. Фуқаро олган тан жароҳати оқибатида воқеа жойида вафот этган.\nШунингдек, 28 декабрь куни соат 16:25 да Тошкент-Тавар-Сариағач йўналишидаги юк поезди тахминан 18-20 ёшлар атрофидаги аёл кишини уриб юборган. Ўрганиш ишлари давомида, 2002 йилда туғилган қиз қулоқчин тақиб темирйўл изларида ҳаракатланганлиги маълум бўлган. Ушбу фуқаро жонлантириш бўлимига жойлаштирилган. Унда аралаш жароҳат, бош мия лат ейиши, бош мия чайқалиши каби жароҳатлар аниқланган.\nЭслатиб ўтамиз, аввалроқ Тошкентда 38 ёшли аёл метро поезди йўлига ётиб олганди.\nШунингдек, Бухорода 33 ёшли ҳамширани поезд уриб кетгани хабар қилинди.\n10 Июнь 15:45 40354\n10 Июнь 20:28 32194\n11 Июнь 19:36 24158\n11 Июнь 19:00 22609\n12 Июнь 01:20 17201


Замир Кабулов: Россия тожик-афғон чегарасида янги чегара заставасини қурмоқда\n28 май 2022, Тошкент вақти: 06:21\nРоссия президентининг Афғонистон бўйича махсус вакили Замир Кабулов\nТожик-афғон чегарасида замонавий чегара заставаси қурилиши Россия иштирокида олиб борилмоқда. Бу ҳақда Россия президентининг Афғонистон бўйича махсус вакили Замир Кабулов “РИА Новости” агентлигига берган интервьюсида билдирган.\nРоссиянинг тожик-афғон чегараси участкаларидан бирида замонавий чегара заставасини барпо қилишда молиявий ёрдам кўрсатиш режаси ҳақида берилган саволга З. Кабулов: “Бу лойиҳа амалга оширилмоқда, Тожикистонда барча маблағлар ажратилган, чегара заставаси қуриляпти”, дея жавоб берган.\nРоссия ташқи ишлар вазири Сергей Лавров май ойида Душанбега қилган сафари чоғида Россия ва Тожикистон яқин орада тожик-афғон чегарасида янги застава қуриш тўғрисида шартнома имзолаши мумкинлигини билдириб, Москва бу лойиҳага молиявий кўмак кўрсатишини урғулаган эди.\nЯнги чегара заставаси давлат чегарасининг қайси участкасида қурилаётгани ва қурилиш учун қанча маблағ ажратилишига аниқлик киритилган эмас.\nЗастава қурилаётганига оид хабар АҚШ ва НАТОга аъзо бошқа мамлакатларнинг ҳарбийлари Афғонистондан чиқиб кетиши қабатида толиблар ҳукумат кучларига қарши ҳужумга ўтган паллага тўғри келди.\n“Толибон” вакиллари 8 июль куни Москвада ўтказилган матбуот анжуманида ҳаракат айни пайтда Афғонистон ҳудудининг 85 фоиздан кўпроғини назорат қилаётганини иддао қилган эдилар. Мазкур делегация мазкур матбуот анжуманидан бир кун аввал “Толибон” афғон-тожик чегарасига ҳужум қилмаслигини билдирган.\nТожикистон расмийлари аввалроқ Афғонистон билан чегарани қўриқлашда ёрдам сўраб Коллектив хавфсизлик шартномаси ташкилотига аъзо давлатларга мурожаат қилган эди.


10 ой аввал 2564 siyrat.uz\nШакл-у шамоилларининг комиллиги, кўринишларининг гўзаллиги\nИмом Бусирий раҳимаҳуллоҳ айтадилар: У сифатию сурати мукаммал бўлган Зотдир, Инсонлар Холиқи ҳабиб айлаб танлаган Зотдир. Гўзаллигида шерикдан бўлди муназзаҳи, Ундадир иккига бўлинмас гўзаллик жавҳари. Қуртубий айтадилар: «Расулуллоҳнинг гўзалликлари биз инсонларга бутунлайича зоҳир бўлмаган. Агар мукаммал зоҳир бўлганида эди, кўзларимиз ул Зотни кўришга тоқат қила олмас эди». Расулуллоҳ шаклу шамоиллари комиллиги, кўринишлари чиройлигига далолат қиладиган набавий ҳадислар ва ривоят қилинган асарлар жуда ҳам кўпдир. Шу эътибордан, Аллоҳ субҳанаҳу ва таоло у Зотнинг шарафли баданларини (гўзалликда) улардан олдин ҳам кейин ҳам ўхшаши бўлмайдиган кўринишда қилиб қўйганига иймон келтириш Пайғамбар соллаллоҳу алайҳи васалламга тўлиқ иймон келтириш шарти ҳисобланади. Шарафли юзлари Расулуллоҳ соллаллоҳу алайҳи васаллам юзи энг чиройли киши эдилар , худди қуёш юзларида юргандек эди . (Яъни қуёш қандай ўз фалакида юрса, худди шундай гўзаллик ул Зотнинг юзларида юрар эди). Али розияллоҳу анҳу айтадилар: «Расулуллоҳ соллаллоҳу алайҳи васаллам мутоҳҳам (яъни ўта семиз) ҳам мукалсам (яъни ўта айланасимон юзли) ҳам бўлмаганлар. Балки юзларида бироз думалоқлик бор эди . Оиша онамиз айтадилар: «Расулуллоҳ соллаллоҳу алайҳи васаллам қачон хурсанд бўлсалар, юзлари худди ойнинг бўлагидек чақнар эди». Абу Бакр Сиддиқ ва Каъб ибн Молик айтадилар: «Расулуллоҳ соллаллоҳу алайҳи васалламнинг юзлари худди ойнинг доирасидек эди». Абу Туфайлга бизларга Расулуллоҳ соллаллоҳу алайҳи васалламни сифатлаб беринг, деб сўрашганларида:«У Зот оқ (тиниқ) рангли, юзлари чиройли киши эдилар. Агар хурсанд бўлсалар, юзлари худди ойнадек бўлиб қолар ва гўёки тўлин ой у Зотнинг юзларида кўриниб тургандек бўлар эди». Жобир розияллоҳу анҳу айтадилар:«Ул Зотнинг юзлари худди қуёш билан ойга ўхшарди. Юзлари доира шаклида эди». Кўриб турганингиздек, Расулуллоҳ соллаллоҳу алайҳи васалламни сифатлаган саҳобалар бир овоздан у кишининг юзлари нурли, ёрқин ҳамда нур сочиб турувчи ёрқин зиё ва гўзаллик ила барқ уриб турувчи бўлганини таъкидламоқдалар. Ҳасан ибн Али тоғалари Ҳола ибн Абу Ҳоладан ривоят қилган ҳадисда шундай деганлар:«Расулуллоҳ соллаллоҳу алайҳи васаллам кўркам, юксак ҳурматли киши эдилар. Юзлари худди тўлин ой кечаси ойнинг чарақлаганидек порлаб турар эди». Жобир ибн Самура ой ёришган кечада Расулуллоҳ соллаллоҳу алайҳи ва салламни кўриб шундай деган эканлар: "Мен бир у зотга бир ойга қарай бошладим. Аниқ айта оламанки, у зот ойдан гўзалроқ эдилар ". Рабиъ бинти Муъаввиздан бизга Расулуллоҳ соллаллоҳу алайҳи васалламни сифатлаб беринг, деб сўрашганида: «Эй ўғилларим, агар у Зотни кўрганингизда эди, худди порлаб чиқаётган қуёшни кўргандек бўлардингиз», деб жавоб берганлар . Умму Маъбад ҳам Набий алайҳиссаломни сифатлаб шундай деган экан: «Мен покиза, гўзал хулқли, юзи чиройли, хушрўй кишини кўрдим». Ҳамадонлик бир аёл: «Мен Расулуллоҳ соллаллоҳу алайҳи васаллам билан бирга ҳаж қилганман», деб айтганида: «У Зотни бизга васфлаб беринг», деб сўрашади. Ҳамадонлик аёл:«У Зот худди тўлин ой кечасидаги ойга ўхшайдилар. Мен Расулуллоҳдан олдин ҳам кейин ҳам у Зотга ўхшашини кўрмадим», деб айтган.


19 сентябр 2020, Тошкент вақти: 13:41\nЖаноб Ҳайитов “бугун биз жуда кўп гўшт истеъмол қиляпмиз. Шунчалик кўп гўшт емоқдамизки, бунинг натижасида кўпгина касалликлар пайдо бўляпти” дедию балога қолди.\nБу гапдан кейин кечадан бери тармоқда аччиғу тирсиқ, кинояю истеҳзо...\nБалки тармоқхонларнинг иддаою фироқ қилишга ҳақлари йўқдир? Балки чиндан ҳам ўзбек кўп еб қўяётгандир гўштни?\nБу саволни Гуглга бердик.\nГугл бироз эскироқ маълумотларни чиқариб берди:\n2014 йили maxala.org эълон қилган маълумотларга қараганда, Ўзбекистон гўшт истеъмол қилиш бўйича жаҳондаги 177 мамлакат орасида 120- ўринни эгаллаган. Ўшанда аҳоли жон бошига йилига 25,8 кг гўшт тўғри келган.\nNur.kz сайтига кўра, 2012 йилда ҳам ҳар бир ўзбекистонлик бир йилда 25,8 кг гўшт еган.\nЯна maxala.org сайтининг 2014 йилги маълумотларига қайтамиз:\nЎша йили Қозоғистонда аҳоли жон бошига 67,2 кг гўшт тўғри келган;\nҚирғизистонда – 35,2 кг;\nТожикистонда – 12,6 кг.\nТакрор ёзаман: бу маълумотлар эскироқ, бир марта гугллатибоқ топганим маълумотлардир. Лекин кейинги 3-4 йил ичида минтақа мамлакатлари иқтисодиётида инқилобий ўзгариш содир бўлмаганидан келиб чиқсак, келтирганимиз маълумотлардаги тенденция сақланиб қолган бўлиши керак.\nЎзбекистон фермер, деҳқон хўжаликлари ва томорқа ер эгалари кенгаши раиси Актам Хайитов юқорида келтирганимиз сўзлари давомида мана бу гапни ҳам айтган:\n“Буни (ортиқча гўшт ейишни – С.У.) “Америка касаллиги” дейишади, бу касаллик менда ҳам бор, ҳаммамизнинг танамизда ортиқча гўшт бор. Мен фақат гўштни айтмаяпман, овқатланиш маданиятимиз йўқ”.\nNur.kz сайти The Economist журнали маълумотларига таяниб, АҚШда аҳоли жон бошига бир йилда 125 кг гўшт тўғри келишини ёзган эди.\nДемак, бундан 3-4 йил муқаддам бир ақшлик бир ўзбекистонликдан бир йилда 100 кг кўп гўшт еган.\nКелтирганим маълумотлар эскироқлиги учун яна бир бор узр.\nP.S.: Ҳар эҳтимолга қарши эслатиб ўтай: Изоҳли луғатнинг уқтиришича, "гўсхўр" тентак, анқов, бировга ем бўлувчи лақма, гўл одам деганидир.


Ипотека бўйича бошланғич бадал ва фоизларнинг бир қисми Давлат бюджетидан қоплаб берилади - xabar.uz\nИпотека бўйича бошланғич бадал ва фоизларнинг...\nИпотека бўйича бошланғич бадал ва фоизларнинг бир қисми Давлат бюджетидан қоплаб берилади\n26.03.2020 13:11 0 2739\n«Уй-жой сотиб олиш учун фуқароларга субсидия тўлаш тартиби тўғрисидаги низомни тасдиқлаш ҳақида» Ҳукумат қарори (182-сон, 25.03.2020 й.) қабул қилинди.\nҚарор билан тасдиқланган Низомга мувофиқ:\nуй-жой сотиб олишга ипотека кредитининг бошланғич бадал ва (ёки) фоизларнинг бир қисми Республика Давлат бюджети маблағлари ҳисобидан қоплаб берилади;\nуй-жой шароитларини яхшилашга муҳтож бўлган фуқаролар томонидан субсидия олиш учун ариза берилади, ариза берувчи ижтимоий мезонлар бўйича баҳоланади;\nтуман (шаҳар)да уй-жой сотиб олиш учун субсидия тўланадиган талабгорларни танлаш бўйича комиссиялар фаолияти ташкил этилади ва ижтимоий мезонлар бўйича баҳолаш натижалари кўриб чиқилади;\nсотиб олинадиган уй-жойларни аниқлаш, ажратиладиган ипотека кредити бўйича субсидияни ҳисоблаш, ипотека кредитини расмийлаштириш ва субсидияларни тўлаб бериш тартиби белгиланди.\nДавлат хизматлари агентлиги ҳудудий бўлинмалари ва Ягона интерактив давлат хизматлари портали орқали уй-жой сотиб олиш учун субсидия тўланадиган шахсларни танлаш жараёнида кўрсатиладиган хизматлар;\nтегишли ташкилотлар томонидан уй-жой сотиб олиш учун субсидия тўланадиган шахсларни танлашда фойдаланиладиган маълумотлар (ҳужжатлар) истисно тариқасида тўловларсиз амалга оширилади.\nдавлат кредит фоиз Ипотека


Тунисда биринчи марта демократик сайлов ўтказилмоқда\nТунислик сайловчилар сайлов бюлетенларини кўрмоқда.\nТунисда илк бор кўп партиявийлик асосида сайлов ўтказилмоқда.\nМазкур сайлов халқ исёни оқибатида Тунис Президенти Зайн ал-Обиддин Бин Али ҳокимиятдан ағдарилганидан тўққиз ой ўтиб ўтказилмоқда.\nТунисликлар мамлакат парламентидаги 217та ўринга депутатлар сайлайди.\nДепутатлар эса мамлакатнинг янги конституциясини ишлаб чиқади ва ҳукумат аъзоларини сайлайди.\nБин Али даврида фаолияти таъқиқланган Исломий Эннаҳда партияси номзодлари парламентда аксар ўринни эгаллаши тахмин қилинмоқда.\n“Араб баҳори” деб тарих саҳифасидан жой олган Тунисдаги исёнлардан сўнг Миср, Ливия, Сурия ва бошқа давлатларда ҳам ҳукуматга қарши исёнлар бошланган эди.


Қўмита “Корея — Марказий Осиё Форуми” Котибияти билан меморандум имзолади — KMODS\nPosted on 17.08.2019 19.08.2019 Author admin\tКомментарии к записи Қўмита “Корея — Марказий Осиё Форуми” Котибияти билан меморандум имзолади отключены\nЖорий йилнинг 15-август куни Ўзбекистон Республикаси Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси ҳамда “Корея — Марказий Осиё Форуми” Котибияти ўртасида ҳамкорлик меморандуми имзоланди.\n“Корея — Марказий Осиё Форуми” Котибияти 2016-йил 15- ноябрда Корея Фонди ҳузурида ташкил этилган бўлиб, мунтазам равишда кўп томонлама маданий-гуманитар соҳаларда ўзаро манфаатли ҳамкорликни йўлга қўйиш ва ривожлантириш фаолиятининг асосий мезонини ташкил этади.\nУчрашувда Котибият вице-президенти Сеонг-ин Ким бошчилигидаги делегация ҳамда Қўмита раҳбарияти ўзаро томонлар фаолиятлари билан яқиндан танишди.\nҚўмита раиси Рустам Қурбонов томонидан юртимизда бошқа миллат вакилларига қаратилаётган эътибор, шарт-шароитлар, мамлакатимизда фаолият юритаётган “Ўзбекистон – Корея” дўстлик жамиятининг фаол экани ҳақида таъкидланди. Шунингдек корейс халқи анъаналарига содиқлиги жиҳатидан, маданияти ва урф-одатларида ўзбек халқи билан ўхшашлик ва умумийликлар бор экани эътироф этилди.\n1937-йилда Корейс халқи Хитой ва Собиқ Иттифоқ давлатларига кўчгани ва бунда бошқа давлатлар қатори Ўзбекистон ҳам бағрини очгани, шундан буён юртимизда аҳил-иноқ ҳаёт кечириб келаётганлари сир эмас. Бошқа халқлар қатори корейс халқининг ҳам миллий байрамлари юртимизда нишонланиб келиниши эса сўзимиз исботи.\nСеонг-ин Ким ҳам ўз навбатида бугунги кунда Корея Республикасида 70 мингга яқин ўзбек миллати истиқомат қилиши, ўзбекларнинг меҳнатсеварлиги ва Наврўз сингари байрамларимиз мунтазам нишонланишини қайд этди.\n— Қўмита фаолиятини юқори баҳолайман. Негаки мақсадлари аниқ ва амалдаги ишлари айнан кўзланган мақсадга мувофиқ. Хусусан, юртингиздаги бошқа миллат вакилларига бўлган эътибор, хориждаги ватандошлар билан ҳам мунтазам алоқаларни яхшилашга уриниш фикримча сўзимнинг исботи, — дейди Сеонг-ин Ким.\nУчрашувда делегация раҳбари томонидан икки ташкилот ўртасида ҳамкорлик алоқаларини янада ривожлантириш, хусусан Меморандумнинг имзоланиши ўзбек-корейс алоқаларининг янги босқичга олиб чиқиши алоҳида таъкидланди.\nҚўмита ва Котибият аъзолари билан келишилган истиқболли режалар, таклифлар ва меморандум келажакда халқларимиз ўртасидаги алоқаларнинг янада яхшиланишига хизмат қилишига шубҳа йўқ.


Автобус учун ойлик йўл чипталари нархи ўзгарди | NORMA.UZ\n«AV» (фақат автобус) транспортда юриш карточкасининг нархини белгилашда ҳисобга олинадиган йўловчиларнинг транспортда юришларининг ҳисобланган сони 104 дан 130 га кўтарилди.\nБундай ўзгариш Ўзбекистон Республикасида йўловчилар айланмасини ва умумий фойдаланиладиган автомобиль ва электр транспортида шаҳарда, шаҳар атрофида, шаҳарлараро, халқаро йўналишларда ҳамда соатлар бўйича ташилган йўловчилар сонини аниқлаш тартиби тўғрисидаги Низомда ўз аксини топди (17.09.2012 йилдаги 273-сон ВМҚга 1-илова).\nБу унинг таннархи ўзгаради дегани. Аммо «AV» юриш карточкаси барибир йўловчиларнинг транспортда юришларининг ҳисобланган сонидан 23% чегирмага кафолат беради ( «AV» карточкаси нархи = юриш нархи х 130 – 23%).\nШунингдек, трамвай ҳаракатининг амалда тўхтатилиши билан «A» (автобус, трамвай) юриш карточкаси муомаладан олиб ташланди.\nШу билан бирга юриш ҳужжатларининг янги турлари киритилди:\nумумий ойлик автобус ва метрода юриш карточкаси («AVМ» серияси — автобус, метро);\nпенсионерлар ва ногиронлар учун имтиёзли ойлик автобус ва метрода юриш карточкаси ( «NМ» серияси — автобус, метро);\nталабалар учун имтиёзли ойлик автобус ва метрода юриш карточкаси («TМ» серияси — автобус, метро);\nўқувчилар учун имтиёзли ойлик автобус ва метрода юриш карточкаси («O‘М» серияси — автобус, метро).\nУшбу транспортларда юришларнинг ҳисобланган сони – 180 бўлиб, 23% чегирмага эга.


Макрон Шинжонга БМТ шафъелигида миссия юборишга чақирди\nФранция президенти БМТ шафъелигида халқаро миссия шакллантирилиб уни Хитой шимолий-ғарбидаги кам сонли уйғурларга нисбатан бўлаётган муносабатлардан хавотир уйғотаётган Шинжонга юбориш таклифини берди.\nПрезидент Эммануэль Макрон сешанба куни БМТ Бош Ассамблеясида сўзлаган нутқида, “Хитойдаги мусулмон уйғурлар аҳволи ҳаммамизни хавотирга солаётганини эътиборга олиб” Франция шу каби миссия тузиш илтимоси билан чиқади, деди.\nАйтилишича, Шинжонда бирмиллиондан ортиқ уйғур ва ислом динига эътиқод қилувчи бошқа туб миллат вакиллари “сиёсий тарбиялаш лагерларига” жойлаштирилган. Пекин бу муассасаларни «таълим марказлари» дея атайди ҳамда экстремизм ва терроризмга қарши кураш мақсадида тузилганини иддао қилади.\nУйғурлар Шинжондаги энг йирик турк тилли халқдир, улардан кейинги ўринда қозоқлар туради. 2017 йилдан бошлаб ислом динига эътиқод қилувчи турк тилли туб халқ вакиллари камситилаётгани, уларнинг (уйғур, қозоқ, қирғиз ва бошқа халқлар) вакиллари концентрацион лагерларга, ёки «сиёсий қайта тарбиялаш лагерларига» юборилаётгани айтилади. Бу лагерларда қийноққа солиш, зўрлаш ва бошқа суиистъемолчиликлар борасида ҳам хабарлар келиб турибди.\nТанқидчиларнинг фикрича, Шинжондаги озчиликни ташкил қилувчи халқлар ҳуқуқларига оид вазият замонавий дунёнинг инсон ҳуқуқлари билан боғлиқ энг оғриқли долзарб муаммоларидан бири бўлиб турибди.\nЯқинда Вашингтон мусулмон-уйғурларга қилаётган муносабати учун Хитойга босимни кучайтирди.


Москва полицияси ўзбекистонлик аёлнинг боласи олиб қўйилганига оид иддаони рад қилди\n27 январ 2021, Тошкент вақти: 16:03\nМосква шаҳар полицияси Кунцево районида яшаётган андижонлик аёлнинг 1 яшар боласини тортиб олганига оид иддаоларни рад қилмоқда.\nТАСС агентлигининг полиция матбуот хизматига хабар қилишича, полиция ходимлари "ҳужжатлари бўлмаган ўзбекистонлик аёлнинг бир ёшлик гўдагини тортиб олмаган, балки юқумли касалликлар шифохонасига олиб бориб ётқизган".\nПолиция вакили агентликка: "Бола, онасининг сўзларига кўра, бир неча кун хаста бўлгани ва ҳарорати юқори бўлгани боис, ходимларимиз "Тез ёрдам"ни чақиришди. Бола шаҳардаги 1-Юқумли касалликлар шифохонасига ётқизилди", дея маъулмот берди.\nБир ёшли гўдаги билан Россия пойтахтида яшаётган 30 яшар Нилуфар Мамасаидова эса 26 декабрь куни Москвадаги уйини ўғри ургани, нарсалари билан бирга ҳужжатлари ҳам ўғирлангани, полицияга ўғирлик тўғрисида ариза ёзишга борганида эса қўлга олинганини даъво қилмоқда.\nАдвокати Баҳром Исмоилов Нилуфардан, шахсини тасдиқловчи ҳужжатлари йўқлиги учун 1 яшар қизи Манижани полиция ходимлари олиб қўйиб, касалхонага ётқизганини айтган. Нилуфарнинг ўзи эса 3 кунга қамалган.\nНилуфар ва унинг қизи ишига Россия президенти ҳузуридаги бола ҳуқуқлари бўйича вакил – Бола Омбудсмани – Анна Кузнецова аралашди.\nБу ҳақда хабар қилган kommersant.ru нашрига кўра, Кузнецова “Ўзбекистон фуқаросига унинг 1 яшар қизини қайтариш учун зарур шартларни яратиш зарурлиги” тўғрисида баёнот берган.\nМамасаидованинг адвокати Баҳром Исмоилов полиция ходимларининг ноқонуний ҳаракатлари устидан Москва шаҳар, Кунцево район прокурорига ариза топширишини билдирган.


ЎзА - Ўзбекистонда спорт соҳасини янада ривожлантирилади\n13.03.2018 12:50 Чоп этиш версияси\nЎзбекистонда спорт соҳасини янада ривожлантирилади\nБугун, 13 март куни Миллий олимпия қўмитасида Ўзбекистонда спорт соҳасини янада ривожлантиришга қаратилган йиғилиш ўтказилди.\nЎзбекистон миллий олимпия қўмитаси матбуот хизматидан хабар беришларича Президентимиз Шавкат Мирзиёевнинг спорт соҳасида давлат бошқарув тизимини тубдан такомиллаштириш чора-тадбирлари тўғрисидаги фармонида кўрсатилган вазифаларни тартибга солиш мақсадида, МОҚ Олимпия захиралари коллежлари раҳбариятини бир жойга йиғди. Тадбирда шунингдек, вилоят жисмоний тарбия ва спорт бошқармалари бошлиқлари, мамлакатимиз спорт федерация ва ассоциациялар раҳбарлари иштирок этди.\nЎзбекистон Миллий олимпия қўмитаси раиси Умид Аҳмаджонов олиб борди. Ўзбекистон Республикаси Жисмоний тарбия ва спорт вазири Шоакрам Исроилов, унинг биринчи ўринбосари Ойбек Касимов ва МОҚ Бош котиби Жасур Матчанов иштирокида ўтказилган мажлисда Олимпия захирлари коллежлари ва спорт федерациялари билан келишган ҳолда у ердаги қабул квоталарини ўша худуддаги талабдан келиб чиқиб, қайта кўриб чиқишга асосий эътибор қаратилди.\nЙиғилишда Умид Аҳмаджонов сўзга чиқиб, квоталарни талабга қараб белгилашимиз лозим. Спорт турлари бўйича ўринлар ҳам шунга қараб тақсимлади. Боксга қизиқадиган ёш спортчини мажбурлаб волейбол йўналишида ўқитмаймизку. Шунинг учун, коллеж вакиллари федерация билан келишган ҳолда талабга қараб буни қайта кўриб чиқишлари керак. Федерация раҳбарлари қайси вилоятда ўз спорт турини ривожлантириш бўйича истиқбол кўрмоқда? Бугун бу борада улар ўз таклифини берадилар.\nАйрим коллежларда 29 та спорт туридан сабоқ берилади. Хўш, уларнинг ҳаммасида дарслар, машғулотлар юқори савияда ташкил этилади деб айта оламизми? Қандай қилиб битта коллеж 29 та турни ривожлантириши мумкин? Андижонда кўргандик, волейбол учун ҳар йили 3 та ўқувчи қабул қилинади. Аслида волейболни 6 киши ўйнаса, яна захира ўйинчилари бўлса, 3 та спортчи билан нимани ривожлантирмоқчимиз?\nЭнди коллежларни минтақаларга бўламиз. Бокс, дзюдо ва яккакураш спорт турларига бўлган талаб юқори, уларни балки Олимпия захиралари колежларининг ҳаммасида қолдириш мумкиндир. Бироқ ривожланишда оқсаётган спорт турлари бўйича марказ вужудга келиши керак. Андижонда, Фарғонада ҳамда Наманган вилоятларидаги 3 тадан волейболчи ҳеч нарсага эришмайди. Уларни бутун водий бўйлаб бирлаштиришимиз ва машғулотлар савиясини оширишимиз керак. Олимпия захиралари коллежлари спортни оммалаштириш билан умуман шуғулланиши керак эмас.\nДавлатимиз раҳбари бу ишни мактаблардан бошлаш кераклигини кўрсатиб ўтдилар. Коллежлар эса ўз номи билан терма жамоанинг захираси ва базаси бўлади ва унда фақатгина моҳир спортчи ёшлар жам бўлиши шарт. Ана шундагина колежларда фақат етук ва иқтидорли спортчилар вояга етади. Бу энг аввало ёшлар ўртасида соғлом рақобатни кучайтиради. Рақобат бор жойда эса, юксалиш бўлади, деб таъкидлади.\nЎз навбатида Жисмоний тарбия ва спорт вазири Шоакрам Исроилов ҳам режа тузаётганда ҳар бир деталларга алоҳида эътибор қаратиш лозимлиги ҳақида гапирди.\nСпорт коллежлари бўйича таклифларингизни кўрдик. Бундан буён қабул қилиш мезонлари ҳам қайта ишлаб чиқилади. Имтиҳонларда МОҚ ва вазирлик вакиллари иштирок этишади. Улар қабул жараёнларини назорат қилади. Керак бўлса, оммавий ахборот воситалари ҳам у ерда жараённи ёритиб берадилар. Халқ кўриши керак кимлар, қайси мезонлар асосида ушбу ўқув даргоҳига қабул қилинаётганини. Чунки, терма жамоага асосий номзодлар айнан Олимпия захиралари коллежларидан етишиб чиқиши керак. Бу масала бўйича вилоят Жисмоний тарбия ва спорт бошқармалари бошлиқлари ҳам масъулиятни зиммаларига оладилар.\n– Давлатнинг пулини бекорга сарфламаслигимиз керак. Шунингдек, у ерда мажбуран ўқиётган ёшларимизнинг ҳам бекорга вақтини олмаслигимиз лозим. Балки, тўғри йўналтира олсак келажакда улардан яхши шифокор, учувчи, ҳайдовчи етишиб чиқар. Қилинаётган ишлар, сарфланаётган маблағлар самара беришини истаймиз. Қабул жараёнларида ҳам рақобат бўлсин. Спортчилар ўша даргоҳда ўқиётганларидан фахрланиб юришлари керак. Ташкилий ишлар борасида муаммолар бўлмайди. Давлат барчасини таъминлаб беради. Қолаверса, таниш-билишнинг боласи эмас, чиндан ҳам иқтидори бор бўлган ёшлар керак бизга. Энди коллежлар спортчиларни овқатлантириш ҳақида бош қотирмайди, уларнинг дарслари ва машғулотлари билан ишлайди. Ҳар бир спортчининг овқат рациони ва унинг таомида, ичимлигида қандай озуқалар бўлиши ҳақида бошқа компаниялар иш олиб боради. Жамоавий спорт турларини ривожлантириш учун эса хориждан малакали мураббийлар жалб қилинади – деди Умид Аҳмаджонов.\nШунингдек, йиғилишда бундан буён Олимпия захиралари коллежларида футбол йўналиши бўлмаслиги, спортнинг бу тури бўйича ҳар бир вилоятда алоҳида академия ташкил қилиниши ва ушбу академиялар бевосита ЎФА назоратида бўлиши ҳақида ҳам маълум қилинди. Йиғилишда иштирок этган мутасаддилар қабул жараёнлари бўйича ўз таклифларини билдирдилар. Жараён ҳамон давом этмоқда. Миллий олимпия қўмитаси учрашувга оид батафсил маълумотларни ёритишда давом этади.


Лекин «ўқишга жойлаб қўя¬ман» дегувчи, ўрни келганда фирибнинг минг бир усулини қўллашдан тоймайдиган кимсаларнинг ҳам борлигини унутмаслик керак.\nБу ўринда Вазирлар Маҳкамасининг 2017 йил 20 июнда қабул қилинган «Олий таълим муассасаларига қабул қилиш, талабалар ўқишини кўчириш, қайта тиклаш ва ўқишдан четлаштириш тартиби тўғрисидаги низомларни тасдиқлаш ҳақида»ги қарорини алоҳида таъкидлаш лозим. Мазкур ҳужжатда бакалавриат ва магистратура бос¬қичига талабаларни қабул қилишнинг янги тартиблари белгилаб берилган.\nЯъни ўзи ишлаб турган 56-сонли умумтаълим мактаби директори томонидан Н. Шоимовага маълумотини олий қилмаса, келгусида ишдан бўшатишга мажбур бўлиши айтилган. Шу боис, Нафиса Самарқанд давлат университетининг сиртқи таълим бошланғич таълим йўналиши бўйича ўқишга кириш ния¬тида эди.\nЎша танишув чоғида Бобораҳмат Нафисадан «СамДУда ўқийсизми, ишлайсизми?» — деб сўрайди. Нафиса малака оширишга келгани, сиртқи таълимга ўқишга кириш учун ҳужжат тайёрлаётганини айт¬ганда, Бобораҳмат «Ўқишга киришингизга ёрдам бераман», — дея ваъда беради.\nБироқ Н. Шоимова имтиҳонлардан ўтолмайди. Шундан сўнг у Б. Ирисқуловга қўн¬ғироқ қилиб, омади келмаганини айтади. Шун¬да Б. Ирисқулов «Супер-контракт йўли билан талабаликка қа¬бул қилинишингиз мумкин. Мен имкониятлар қидириб кўраман», — дейди.\n2019 йили август ойининг сўнг¬ги кунларидан бирида Нафиса билан Бобораҳмат Самарқанд шаҳар Мирзо Улуғбек кўчасида жойлашган вилоят кўп тармоқли шифохонаси олдида учрашишади. Суҳбат чоғида Нафиса сиртқи таълимда ўқиш учун контракт тўловини йигирма баравардан кўпроқ — 126 миллион сўм тўлаши зарурлиги, бунча пули йўқлигидан ёзғиради.\n— Фирманинг қолган пулларини қандай қайтараман? — дея қи¬зиқиш ва хавотир аралаш сў¬райди у.\n— Бунинг йўли осон, — дейди Бобораҳмат гапида яна дадилланиб. — Сиз берадиган 3 минг долларни 126 миллион сўмдан чегириб ташлаймиз. Кейинчалик қолган пулларни йил давомида фирмага бў¬либ-бўлиб қайтарасиз, холос.\n2019 йил 7 сентябрь куни соат ўн еттиларда Самарқанд шаҳар, Даҳбед кўчасида жойлашган «Банк коллежи» биноси олдида Б. Ирисқуловга шу маблағни беради. Сўнг 16 октябрь куни университет бухгалтериясига бориб, тў¬лов-шартнома варақаларини олади, уларни ҳам Б. Ирисқуловга топширади.\nОрадан йигирма беш кун ўтади ва 6 ноябрда улар шаҳарнинг университет хиёбонида учрашишади. Б. Ирисқулов Нафисага «SHAHZODA ULUG¬BEK SER¬VIS» масъулияти чекланган жамият томонидан тўлдирилиб, раҳбари С. Холёров имзоси қўйилган ва муҳр босилган тўлов-шартнома варағи ҳамда масъулияти чекланган жамиятидан 126 миллион 976 минг сўм кўчирилгани ҳақи¬даги маълумотномани беради.\nТўлов-шартнома варағи ҳам¬да маълумотномани олган Нафиса Бобораҳматга қайта-қайта миннатдорчилик билдиради ва уларни университет бухгалтериясига топширади.\nБухгалтериядагилар «пуллар тушсин, биз сизга қўнғироқ қи¬ламиз», деб қўл телефони ра¬қамини ёзиб олиб қолганди. Аммо орадан бир неча ҳафта ўтса-да, Нафисага қўнғироқ бўлмайди. Шундан сўнг унинг ўзи университет бухгалтериясига боради.\nН. Шоимова яна бошқа шарт¬нома-тўлов варағи нусхасини олиб, Б. Ирисқуловга етказади. Бир неча кундан сўнг қўнғироқ қилиб, Бобораҳматдан «натижа нима бўлди?», — деб сўрайди. Бу гал Б. Ирисқулов «Банк ишламаяпти», деган жавоб билан қутулади.\nҚайта-қайта қўнғироқ қилавериб, асаблари толиқиб кетган Нафиса бора-бора Бобораҳматга ишонмай қўяди. Фирибгар бўл¬са керак, алдандим деб ўйлайди ва ички ишлар идорасига мурожаат қилади.\nСудланувчи Б. Ирисқулов Самарқанд давлат университетининг тўлов-шартнома асосида мутахассис тайёрлашга 2019 йил 16 октябрда тузилган 6343-сонли шартнома варағини олиб, унга ва 154-сонли тў¬лов топшириқномасига гўёки Н. Шоимованинг ўқиши учун университет ҳисоб рақамига 126 миллион 976 минг сўм пул маблағлари кўчирилганлиги тўғрисида масъулияти чекланган жамиятнинг муҳрини босган.\nСудда судланувчи Б. Ирис¬қуловнинг жиноят содир этишдаги ҳолатлари тўлиқ муҳокама қилинди. Жазони енгиллаштирувчи ва оғирлаштирувчи ҳолатлар аниқлаштирилди.


Кутинг, президент “мухолифати” келяпти! « Ўзбекистон Халқ Ҳаракати\n16 January 2020 - 18:27\nЎзбекистон Адлия вазири Русланбек Давлетов шу йилнинг 10 январь куни “Эрк” демократик партияси Бош котиби Отаназар Орипов етакчилигидаги 5 кишилик партия вакиллари билан учрашди.\nМаълум бўлишича, учрашув “Эрк” партияси аъзоларига “Ўзбекистон ҳудудида ҳеч қандай “Эрк” партияси мавжуд эмаслиги ва партия фаолиятининг тикланишига ҳеч қандай ҳуқуқий асос йўқлиги” ҳақида ахборот бериш бўлган.\nУндан аввал президент Мирзиёев мухолифатга қарши эмаслиги, бироқ уни четдан келтирилишига йўл қўймаслигини билдирган эди. Президентнинг илк бор сиёсий мухолифат борлиги ҳақида гапиргани, мамлакат ичкарисида унинг фаолиятини тиклашга умидлар уйғотди.\n“Элтуз” суҳбатдоши Ўзбекистонлик сиёсий таҳлилчи Анвар Назир аслида ҳукуматнинг бу ҳаракати ташқи ёки ички мухолифатга йўл очилаётганини англатмаслигини айтади:\n“Битта системага оид бўлмаган мухолифатнинг пайдо бўлишидан ҳозирги тузум манфаатдор эмас. Давлатга тизимга яқин бўлмаган одамлар керак эмас. Биз буни унинг амалиётидан билаяпмиз. Битта факт келтираман. Юзтадан ошиқ нодавлат ташкилотлари рўйхатдан ўтиш учун Адлия вазирлигига ариза топширган бўлса, умуман ижтимоий ғояларга, фуқаролик жамиятига алоқаси йўқлар ўтказилди. Қолганлар рўйхатдан ўтказилмади…”\nАввалроқ Олий мажлис сенати раиси ўринбосари Содиқ Сафоевнинг Вашингтондагий йиғилишда мухолифат демократияни мустаҳкамлаш ва экстремизмнинг ўсишига қарши курашда энг яхши восита саналишини айтган эди. Анвар Назирга кўра, бу фикр аслида тўғри, бироқ популистик мақсад йўлида янграмоқда.\n“Содиқ Сафоевнинг мақсади Халқаро майдонга чиқиб, Ўзбекистоннинг обрўйини кўтариш. Унинг “демократик қиёфаси”ни ўзининг гаплари билан реклама қилиш. Кўп гаплари кулгига сабаб бўлади. Масалан, бир чиқишида куч билан ҳеч нарсани ҳал қилиб бўлмайди, деган маънода гапирди. Шундан сўнг ҳудди ўша Содиқ Сафоевнинг гапларига зид ҳукуматнинг қарори чиқаяпти.\nШавкат Мирзиёевнинг ички ва ташқи мухолифат ҳақидаги гапларини оладиган бўлсак. Ўзбекистонда “Эрк” ҳам “Бирлик” ҳам ички мухолифат эди бошидан. Уларнинг ташқи мухолифатга айланишида давлатнинг айби бор. Муҳаммад Солиҳ ҳам, Абдураҳим Пўлатов ҳам ҳеч кимга керакмас, дейишади, лекин нимага (улардан) қўрқишади, агар ўзларининг кучига ишонган бўлишса? Агар давлат истаса, нодавлат ташкилотлар ва сиёсий партияларнинг рўйхатга олинишига нима учун рухсат бермаяпти?”\nАнвар Назирнинг фикрларига кўра, бугунги холатда бирор мухолифат партиясини рўйхатга олиш билан ҳам иш битмаслиги мумкин. “Аввал от, кейин арава туради. Ахборот воситалари эркин бўлиши керак бунинг учун. Хақиқий парламент яратилиши керак, мустақил суд бўлиши керак. Бу сиёсий ислоҳотлар билан боғлиқ”\nЭслатиб ўтамиз, мухолифатдаги «Бирлик» Халқ ҳаракати ва «Эрк» Демократик партияси 1989-90-йилларда ташкил топган бўлиб, Ўзбекистонда мустақиллик ва демократия ўрнатилишини талаб қилиб чиқишган эди. Каримов ҳокимият тепасига келганидан кейин партияларнинг лидерлари қатағонга учради, мамлакатдан қочишга мажбур бўлишди.